Jordi Savall eta Pedro Estevan musikariak bakarrik arituko dira kontzertu batean ostiralean, Gasteizen | El Correo\nZurekinJordi Savall eta Pedro Estevan musikariak bakarrik arituko dira kontzertu batean ostiralean, Gasteizen\nJordi Savall eta Pedro Estevan musikariak bakarrik arituko dira kontzertu batean ostiralean, Gasteizen\nJordi Savall. / E.C.\nSanta Maria katedralean izango da, eta sarrera doan\nPAUL PICADO Lunes, 2 septiembre 2019, 21:16\nJordi Savall eta Pedro Estevan musikari handiak elkarrekin arituko dira, biak bakarrik, kontzertu batean. Gasteizko Santa Maria katedralean arituko dira, ostiralean, 20:15ean, eta sarrera doan izango da. Jordi Savallek arku lira, rabel-a eta rebab-a joko ditu, eta Pedro Estevanek perkusioak.\nJordi Savall sei urterekin hasi zen musika ikasten Igualadako eskolako abesbatzan. Goi-mailako musika eta biolontxeloa jotzen ikasi zuen Bartzelonako Kontserbatorioan eta gero Suitzara joan zen, ia ahaztuta zegoen «viola da gamba» izeneko biola ikasteko. Horrela, 1970. urtean jarduera arrakastatsua hasi zuen musika-tresna hori jotzen, eta kritikariek onenetakotzat hartu zuten.\nHandik hiru urtera irakasle gisa hasi zen lanean, antzina musika irakasten, Basileako Schola Cantorum Basiliensis-en. Baina irakasteaz gain, antzinako musika ere ikertu du, eta horri guztiari esker, antzinako musikaren arloko artistarik garrantzitsuena gisa hartzen dute gaur egun.\nBestalde, Pedro Estevan, Alacanteko perkusio-jotzaile eta konpositorea da. Hala ere, lehendabizi jotzen ikasi zuen lehen musika-tresna gitarra izan zen, Madrilgo Goi-mailako Musika Kontserbatorioan. Geroago perkusioa ikasi zuen leku berean, eta musika garaikidean espezializatu zen.\nZenbait orkestratan aritu da kolaboratzaile gisa, hala nola RTVE-ko Orkestra Sinfonikoarekin, Espainiako Orkestra Nazionalarekin, Lisboako Gulbenkian orkestrarekin, XVIII. Mendeko Orkestrarekin eta Glotis eta Koan talde instrumentalekin. Halaber, zenbait antzerki-konpainien musika-muntaketa koordinatu ditu, eta konpositore gisa zenbait lan idatzi ditu.\nJaizkibelko alarde parekideak Hondarribiko Udalak ordutegia aldatu nahi duela salatu du Benito Ansola Sarian parte hartu nahi? Ikus-entzunezko lanak aurkezteko epea luzatu dute


Material hibrido organiko-ez-organiko fluoreszenteak aplikazio optikoetarako - Zientzia Kaiera\nGaur egungo gailu teknologiko ugarietan ohikoa da materiak hibrido organiko-ez-organikoak aurkitzea hauen interes nabarmena dela eta propietate ezohiko eta bereziei esker. Izan ere, materiak hibridoak eskala nanometrikoan osagai organikoak eta ez-organikoak bateratzen dituzten materialak dira, eta beraz, bai batzuen eta bai besteen propietateak aldi berean azal ditzakete. Honek propietate berrien azalpena ere ekar dezake.\nIrudia: Aplikazio optikoetarako material hibrido egokiak aurkitu nahian, koloratzaile desberdinak MgAPO-11 aluminofosfato inorganikoan kapsulatu dira lan honetan.\nMaterial hibridoak mota anitzekoak izan daitezke. Kasu konkretu honetan, aplikazio optikoetarako material hibrido egokiak aurkitu nahian, koloratzaile desberdinak MgAPO-11 aluminofosfato inorganikoan kapsulatu dira. Horrela osatzen diren material hibridoak oso interesgarriak dira propietate optiko, kimiko zein elektriko erakargarriak izan ahal dituztelako.\nGehiago sakontzeko, aipatu beharra dago MgAPO-11 egitura inorganikoa zeotipo bat dela, hau da, egitura irekia eta ondo-definituriko barne-kanalak dituela, non koloratzaile organikoak koka daitezke. Barne-kanal hauek oso estuak dira, dimentsio nanometrikokoak. Beraz, erabiliko diren koloratzaileen neurri molekularra kontuan izanik, oso estu kapsulatuak geratuko dira, hauen ordenamendu maila oso altua lortuz. Hau dela eta, koloratzailea sintesi nahastera gehitzea beharrezkoa da kapsulatuak gera daitezen.\nNormalean, koloratzaileak horrelako egitura zeolitikoetan barneratzeko sintesi-osteko metodoak erabiltzen dira, hau da, lehenengo material ez-organikoa prestatzen da, eta gero koloratzaileak sartzen dira difusioz, bai sublimazioz edo baita katioi-trukearen bidez. Gure metodoa erabiltzearen abantailak, hala nola, sintesi-denboraren murrizketa eta lor daitekeen ordenamendu maila altua dira. Koloratzaileak oso modu ordenatu batean kapsulatzeaz gain, 10 µm baino gehiagoko luzeradun partikuletan eta euren ardatz molekular luzea kanalekiko paralelo geratzen delarik, koloratzaile molekulen agregazioa ere saihesten da MgAPO-11 egituraren topologia berezia deta eta.\nAlde batetik, akridina (AC) eta pironina Y (PY) kromoforo fluoreszenteak material zeolitikoan batera kapsulatu dira. Lehenengoak ikuskorreko eremu urdinean igortzen du, eta bigarrenak berriz berdean. Biak batera MgAPO-11 egituran barneratzean, material hibrido oso fluoreszentea lortu da. Gainera, bi kromoforoen trantsizio-momentu dipolarrak bata bestearekiko perpendikularrak direnez, eta haien artean FRET (Föster Resonance Energy Transfer) energia transferentzia eraginkorra ematen denez, partikulen emisio fluoreszentearen kolore aldaketa ikus daiteke (zianetik berdera) materiala argi ultramorearekin kitzikatu ostean, bide optikoan detekzioaren aurretik koka daitezkeen polarizatzaileen norabidearen arabera. Urdinetik-berderako igorpen argiaren kolore aldaketa eraginkorra, bat-batekoa, itzulgarria eta errepikakorra da, eta ez duenez eraldaketa kimikoen beharrik gertatzeko, nekearekiko erresistentzia altua erakusten du.\nAzkenik, LDS 722 koloratzailea sartu da euskarri inorganikoan emaitza gisa espektro elektromagnetikoaren alde gorrian igortzen duen material hibrido oso fluoreszentea eskuratuz. Bere etekin kuantikoa koloratzaileak disoluzio urtsuan azaltzen duena baino 50 bat aldiz altuagoa da. Hau lortzen da MgAPO-11 euskarriak eskaintzen dituen zurruntasunari esker, honek koloratzailearen malgutasuna izugarri mugatu egiten duelako. Beste alde batetik, LDS 722-ak optika ez-linealerako propietate intrintsekoak dituenez, eta partikuletan molekulek duten ordenamendu maila altua dela eta, material hibrido egokia lortu da bigarren harmonikoaren sorkuntzarako (SHG).\nBeraz, MgAPO-11 euskarri ez-organikoaren baliagarritasuna ziurtatzen da eremu elektromagnetikoaren alde desberdinetan igorpen fluoreszentea erakusten duten koloratzaileak barne hartzeko eta emaitza gisa propietate hobetuak erakusten dituzten material hibrido berri eta interesgarriak lortzeko.\nArtikuluaren izena: Material hibrido organiko-ez-organiko fluoreszenteak aplikazio optikoetarako\nLaburpena: Aplikazio optikoetarako material hibrido egokiak aurkitu nahian, koloratzaile desberdinak MgAPO-11 aluminofosfato ez-organikoan kapsulatu dira. Material zeolitiko honek AEL egitura dauka, dimentsio bakarreko nanokanal eliptiko oso estuak dituena, 6.5 x 4 Å2-ko diametrodunak; beraz, erabiliko diren koloratzaileen neurri molekularra kontuan izanik, oso estu kapsulatuak geratuko dira. Hori dela eta, koloratzailea sintesi-nahastera gehitzea beharrezkoa da kapsulatuak gera daitezen. Sintesi-metodo horren bidez koloratzaileak modu oso ordenatuan AELaren kanaletan harrapatzen dira 10 µm baino gehiagoko luzeradun partikuletan, euren ardatz molekular luzearekin kanalekiko paralelo, eta koloratzaile molekulen agregazioa saihesten da. Alde batetik, akridina (AC) eta pironina Y (PY) kromoforoak material zeolitikoan batera kapsulatu direnean, material hibrido oso fluoreszentea lortu da. Gainera, bi kromoforoen trantsizio-momentu dipolarrak bata bestearekiko perpendikularrak direnez, eta haien artean FRET energia-transferentzia eraginkorra gertatzen denez, partikulen emisio fluoreszentearen kolore-aldaketa ikus daiteke (zianetik berdera) materiala argi ultramorearekin kitzikatu ostean, bide optikoan detekzioaren aurretik koka daitezkeen polarizatzaileen norabidearen arabera. Azkenik, LDS 722 koloratzailea sartu da euskarri ez-organikoan eta emaitza gisa espektro elektromagnetikoaren alde gorrian igortzen duen material hibrido oso fluoreszentea eskuratu da. Bere etekin kuantikoa koloratzaileak disoluzio urtsuan azaltzen duena baino 50 bat aldiz altuagoa da, eta gainera, LDS 722ak optika ez-linealerako propietate intrintsekoak dituenez, eta partikuletan molekulek duten ordenamendu maila altua dela eta, material hibrido egokia lortu da bigarren harmonikoaren sorkuntzarako (SHG).\nEgileak: Rebeca Sola-Llano\nEgileaz: Rebeca Sola-Llano UPV/EHUko Kimika Fisikoa Saileko kidea da eta Espektroskopia Molekularreko Laborategiko ikertzailea.\nArgitalpen-data: 2018/07/12 · Atala: Argitalpenak, Dibulgazioa


Euskal Etxea | Albisteak | Itziarren Semeak Argentina-Chile Tour\nItziarren Semeaken kontzertua La Platako Euskal Etxean.\nNortasuna, harrotasuna eta festa. Euskal danzak, ska punk eta cumbia. La Platako Euskal Etxean harrera bikaina egin digute diasporako euskaldunek. Kataluniara begira gauden igande honetan, herri bat garela ez daukagu zalantzarik.\nLo gutxi eginda iritsi ginen La Platara. Buenos Airesestik gertu dagoen hiri bat da,ordubete batetara. 900.000 biztanle inguru ditu eta bertan jokatzen du Estudiantes taldeak Athleticen kolore zuri-gorriak daramatza kamisetan eta gaur egun La Brujita Veron da klubeko presidente bertan erretiratu ostean.\nEuskal Aste Nazionala ospatu dute aurten bertan, diasporako euskaldunek urtero antolatzen duten ekimena. Argentinako euskal etxeetako jendeaz gain, beste herrialdeetakoak eta Euskal Herritik heldutako asko ere hurbiltzen dira.\nFolk eta tradizioarekin lotzen da kanpotik ikusita ekimena. Hala da, zentsu batean. Baina batez ere, nortasun eta sustraien aldarrikapena da. Zalantza geneukan nola hartuko zituzten gure doinu eta aldarriak, baina belaunaldi berriak aldatzen hasiak direla gauzak nabaritzen da. Indepedentistak sarearen zapiak, presoen eskubideen aldeko ikurrak, arrano beltza eta euskal selekzioaren aldeko bandera horren lekuko.\nHasi aurretik beren berotasuna erakutsi ziguten eta lehen kantuarekin saltoka erantzun ziguten. Ikusi mendizaleak kantuarekin abiatu genuen kontzertua omenaldi bezala. Aretoa beterik, 500 lagunetik gora saltoka biribilketan. Gazteak lehen lerroetan eta nagusiak atzetik zer egiten genuen ikusten.\nParte hartzeko gogotsu zeunden. Aurrera, ezkerrera eta eskumara guztiak gurekin batera. Disko berriko zenbait kantu aurkeztu genituen eta segituan harrapatu zituzten Sorgin dantza abestiaren Azkaindarrak melodia edo Zenbait bertso xelebre moldaketaren maskaradaren doinuak.\nHarro eta eskerturik jaitsi ginen taula gainetik. Eta festarako gogoz. Cumbia eta cuarteto artean, musika bukatu arte. Nork esan zuen euskaldunek ez dakitela gerria astintzen?


“KlisKlasIK” transmedia irakurketa kluba\nHiru saioak Oronak Hernanin duen eraikinean egingo dira, 09:00etatik 13:00etara bitartean.\n”KlisKlasIK” transmedia irakurketa klubaren bigarren edizioa egingo dute abenduaren 26an, 27an eta 28an. Orona Fundazioak eta Galtzagorri elkarteak antolatuta, euskarazko haur eta gazte literatura uztartuko ditu, modu dibertigarri eta dinamikoan. Ekimena 8 eta 12 urte arteko gaztetxoei zuzenduta egongo da.\nPatxi Zubizarreta irakaslea, Maite Gurrutxaga ilustratzailea eta Imanol Erauskin, Oreka Interactive enpresako kidea, arituko dira irakasle lanetan. Hiru saioak Oronak Hernanin duen eraikinean egingo dira, 09:00etatik 13:00etara bitartean. Taldeak, gehienez, 15 lagunekoak izango dira. Informazio gehiagorako, 943 471 487 telefono-zenbakira deitu edota administrazioa@galtzagorri.eus helbidera mezua bidali.


Urola futbol taldeak lau goierritar fitxatu ditu - Otamotz : Otamotz\nBeasain taldetik etorri dira. Joan zen astean hasi zituzten entrenamenduak. Denboraldi-aurreko lehen partida Ordiziaren aurka jokatuko dute\nUrola futbol taldearen gizonezkoen lehen taldea 2021-2022 denboraldia prestatzen hasi da dagoeneko. Taldea goierritartu egin dela esan daiteke. Izan ere, lau fitxaketa egin ditu eta lauak goierritarrak dira. Denboraldi berezia izango da Urolarentzat, 50. urteurrena ospatuko baitu eta udalak zelaiko belar artifiziala berrituko baitu.\nEntrenamenduak joan zen astean hasi zituzten eta aste honetan ere entrenatzen ari dira. Abuztuaren 2tik 12ra jokalari bakoitzak bere kontura lan egingo du, eta abuztuaren 16an Argixaora itzuliko dira berriz, astean hiru lan saiorekin.\nDenboraldi-aurrean lau lagunarteko partida jokatuko dituzte: abuztuaren 25ean Ordiziaren aurka, 28an Oñatiko Aloña Mendiren aurka eta irailaren 1ean Antzuolaren aurka. Irailaren 4an Zumarraga-Urretxu 50. urteurreneko torneoan parte hartuko dute, baina oraindik ez dakite noren aurka jokatuko duten.\nEntrenatzaileak Igor eta Jon Caballero eta Enrike Agirre izango dira. Delegatua, berriz, Mele (Manuel Fernandez) izango da.\nHainbat baja izan dira taldean eta haien hutsuneak betetzeko, kanpoko lau gazte fitxatu dituzte. Urolaren bigarren taldeko eta gazte mailako taldeko zenbait jokalari ere arituko dira lehen taldean, beti bezala.\nAipatutako lau gazteak Beasain Kirol Elkartetik heldu dira. Bata atezaina da, Beñat Agirre, eta beste hirurak aurrelariak: Beñat Peralto, Ander Azurmendi Atxur eta Alberto Medina. Taldea utzi duten jokalariei dagokienez, batzuk urte asko eman dituzte Urolan: Ander Badiola, Asier Martin eta Markel Oruesagastik, hain zuzen ere. Denboraldi-aurrean 25 jokalari inguru arituko dira lanean. Talde gaztea, kalitatezkoa eta langilea dela azaldu dute Urolako arduradunek.\nCOVID-19agatik denboraldi-aurrea gorabeheratsua izango dela uste dute, azken aldian ematen ari diren positiboengatik eta konfinamenduengatik.\nIrailaren 12an hasiko da Ohorezko Mailako liga. Oraindik ez dakite noren aurka jokatuko duten lehen partida.\nJoan zen ostegunean Jotxin Iturbe lehendakaria eta Iñaki Aranzadi zuzendaritzako kidea jokalariekin elkartu ziren. «Taldea utzi duten jokalariei eskerrak eman nahi dizkiegu, urte hauetan guztietan egindako lanagatik. Bestalde, lehen taldera igotzea lortu duzuen guztiak zoriondu nahi zaituztegu. Eta kanpotik etorri zaretenei ongi etorria eman nahi dizuegu. Etxean bezala sentitzea espero dugu. Bukatzeko, jokalariei, entrenatzaileei eta delegatuari animoak eman nahi dizkizuegu. Aurreko denboraldia zaila izan da eta honen hasiera ere gogorra izaten ari da. Guztien jarrera eskertu nahi dugu. Eredugarriak zarete eta zuetaz harro gaude».


2. postua eskuratu du Oinatz Manterolak bere lehen maratoian - Aiaraldea.eus\nAitor Aspuru Saez 2019-06-21 12:00 Kirola Laudio\nTolosaldeko 3 Tontorrak maratoian parte hartu zuen igandean gazteak eta bigarren izan zen Sub23 promesa kategorian.\nOinatz Manterola laudioarra. / Aiaramendi | Ikusi handiago | Argazki originala\nOinatz Manterola lehenengo aldiz lehiatu zen maratoian ekainaren 16an Tolosaldeko 3 Tontorrak lasterketan. 43 kilometroko eta 2.800 metroko desnibela izan zuen aurretik, baina emaitza oso positiboa eskuratu zuen. Izan ere, 2. sailkatu zen bere kategorian, hau da, Sub23 promesetan.\nLaudioarrak azaldu du goizeko lehen ordutik gogor jotzen zuela eguzkiak, eta ondo elikatzea eta hidratatzea ezinbestekoa izan zela. "Ibilbideak baino, beroak izutu ninduen", argitu du Manterolak.\nGazteak adierazi du lehen 21 kilometroak dibertigarriak izan zirela, baina 30. kilometroan sufritzen hasi zen. 37. kilometrora arte une gogorrak izan zituen eta azken tontorra zapaltzeko 3-4 kilometro egin zituen aldapan gora.\nHorren ostean jaitsierari ekin zion, Federico Tejedor lasterkariarekin egin zuen giro onean.\nHelmuga gurutzatu zuenean jakinarazi zioten Manterolari 2. postua eskuratu zuela Sub23 promesa kategorian. Hori dela medio, oso pozik dagoela aitortu du. Bere hurrengo erronka Peregainako igoera izango da, uztailaren 6an Artziniegan.


“2018-2020 aldirako Etxebizitzaren Gida Plan berria: etxebizitza eskuratzeko bide eraginkor eta jasangarri baten aldeko beste urrats bat” jardunaldia - Etxebizitza : Etxebizitza\n“2018-2020 aldirako Etxebizitzaren Gida Plan berria: etxebizitza eskuratzeko bide eraginkor eta jasangarri baten aldeko beste urrats bat” jardunaldia\nIngurumen, Lurralde Plangintza eta Etxebizitza Sailari atxikita dagoen Etxebizitzaren Euskal Behatokiak “2018-2020 aldirako Etxebizitzaren Gida Plan berria: etxebizitza eskuratzeko bide eraginkor eta jasangarri baten aldeko beste urrats bat” jardunaldia antolatu du. Hona hemen xehetasunak:\n•2017ko azaroaren 23a, osteguna, 9:00\n•Yimby aretoa (Ercilla kalean, 24, 1.a, 48011 Bilbao)\nJardunaldi horren helburu nagusia da 2018-2020 aldirako Etxebizitzaren Gida Plan berriaren jarduera-ildo nagusiak aurkeztu eta kontrastatzea; izan ere, datozen hiru urteetan Eusko Jaurlaritzak Etxebizitzaren arloan izango duen dokumentu estrategikoa izango da.\nSakatu hemen EGITARAUA ezagutzeko.\nIzena emateko epea bete da.\nTxostenak eta ondorioak


Azarotik aurrera emaitza onen bila\nJulen Lorenzo Ipar Haizea plataforma\nAurreko asteazkenean –urriak 10– EH Bilduren Udal gobernuak, Ganemos eta Irabaziko zinegotziek eta Tolosaldeko Mankomunitateko lehendakariak Andoain osoan errefusarentzako edukiontzi gris txipdunaren ezarpena aurkeztu zuten Sorabillan, edukiontzi hori proba pilotu moduan ezarri den auzoetako batean, Alejandro Calonge eta Olagainekin batera.\nAuzo horietan lortutako emaitza bikainek erakutsi digute hori dela bidea Andoaingo birziklapen tasa kaxkarrak (oraingoz batezbeste %44,76 abuztura arte, maiatzean lortuz maximoa %48,35rekin) altuagoak izateko. Hemendik auzo horietako bizilagunak zoriondu eta horrela jarrai dezaten eskatzen diegu, andoaindar guztientzat aurrekari eta eredu izan baitira.\nIpar Haizeatik adierazi, bestalde, Udal gobernuarekin eta Udalean dauden gainontzeko alderdiekin izandako bilerek bere fruituak eman dituztela, adostasun ia erabatekoa izan baitute neurriek Udaletxean. Zentzu honetan, Udal gobernuaren jarrera eskertu nahi dugu bereziki (bileren aurretik, edukiontzi grisa aurrera eramateko jada zuen disposizioa…) eta baita adostasunaren zati diren beste alderdiei, hasieratik proposatutako ideietan bat egin baikenuen eta denek ikusi baitzuten neurriak hartu behar zirela.\nHorregatik, espero dugu azarotik aurrera, hots, edukiontzi gris txipduna ezartzen hasten direnetik aurrera, emaitza bikainak lortzea Andoainen, Tolosaldeko Mankomunitateko –bertako emaitza okerrenak ditugu, alde handiz– eta Gipuzkoako emaitza txarrenetakoak izatetik, batezbestekoan kokatzea gutxienez. Seguru gaude andoaindar guztion esfortzuak emaitzak emango dituela.\nBestalde, adierazi urriaren 27an 17:00etan Donostiako Mendeurren plazatik manifestazioa deitu dugula eragile anitzek, “Erraustegia Gelditu!” lemapean. Parte hartzera animatzen dugu.\nAzkenik, esan GuraSOS-ek laguntza behar duela erraustegia gelditzeko bidean burutzen ari den lanean, eta horretarako sortu dituzte Hitzartukide bonoak. Andoainen salgai daude: Ernaitza, Urrats, Irunberri, Anexo, Keinu eta Xixori.


#IkusmenMurriztuaDut — Soraluzeko Udala\nGizartea ikusmen murriztua duten pertsonen arazoez sentiberatzeko Begisare Elkarteak antolatu duen kanpainarekin bat egin du Soraluzeko Udalak.\n“IKUSMEN MURRITZA DUT”\nOsasuna, Gizarte Ongizatea eta Immigrazioko Batzordeburua den Patricia Borinagak, herritarrei jakinarazi nahi die, Soraluzeko Udalak bat egin duela “BEGISARE” Elkarteak martxan ipini duen “IKUSMEN MURRITZA DUT” kanpainarekin.\nKanpaina honen helburua, egunerokotasunean ikusmen murritza duten pertsonek pairatzen dituzten arazoak, herritarrek ezagutu eta ulertaraztea izango da. Eta bestalde, gizatalde hau, bereizgarria egiten duen ikurraren berri ematea ere.\nBereizgarri honen ezagutza zabaltzeak eta hedatzeak, ikusmen urritasuna duten pertsonei onura bat suposatuko lioke, beraien autonomia pertsonalean eragin zuzena izango luketelako, bideak erraztuz.\nIkusmen murritza, pertsonek bere ikusmenean gutxitasun garrantzitsu bat pairatzen duten egoera izango litzateke. Zoritxarrez, murriztasun hau ezingo da zuzendu ez betaurreko edo lentilla bitartez ez eta tratamendu farmakologiko edo ebakuntza bitartez ere ez. Ondorioz, egunerokotasunean ezgaitasun bat izango du egoera honetan aurkitzen den pertsonak.\nBereizgarri hau, zabaldu eta gizarteratzeko, Soraluzeko Udalak kartelak, pegatinak eta esku orriak banatu eta ipiniko ditu udal eraikin eta kaleko panel publikoetan eta kanpainaren berri emango du ohikoak diren hedabideen bitartez.\nBestalde, Munduko Ikusmenaren egunaren bueltan, urriaren bigarrengo ostegunean egingo dena, “BEGISARE” Elkartearekin elkarlanean, ikusmen murritza duten pertsonekiko sentsibilizazioa areagotzeko, solasaldi bat antolatuko da.\nInformazioa gehiago: http://tengobajavision.begisare.org/eu/


Sagastiko biribilguneko lanetan egon dira Antzuolako Udaleko ordezkariak eta lursailak utzi zituzten jabeak - Antzuola - Goiena.eus\nSagastiko biribilguneko lanetan egon dira Antzuolako Udaleko ordezkariak eta lursailak utzi zituzten jabeak\nJokin Bereziartua Lizarazu 2013-12-18 16:34\nUrriaren 7an hasi zituzten Antzuolako Sagastiko biribilgunea egiteko lanak eta datorren astelehenean, abenduak 23, irekiko da trafikora. Biribilgune berriak hainbat aldaketa eragingo ditu herriko autoen zirkulazioan eta garraio publikoan. Biribilgunea egokitzeko zenbait herritarrek euren lursailak musu truk laga zizkioten Antzuolako Udalari. Hala, udal korporazioko kideak lur horien jabeekin egon dira gaur, obra erakusteko. Kontxi Agirreurretari, Ormazabal familiari eta Ortuibar eraikuntza enpresari esker ona adierazi gura izan diote keinu horrekin.\nAutobusek herri barrutik igaro beharrik ez izateko asmoz egin dute Sagastiko biribilgunea eta ondorioz, orain arte Olaran etxearen ondoan egon den geralekua gune horretarako lekualdatuko dute. Astelehenetik aurrera, beraz, biribilgune parekoa izango da geraleku bakarra, norabidea edozein dela ere.\nZumarragatik Bergarara doazen autobusak Sagastiko sarbidetik sartuko dira eta biribilgunean buelta eman ostean, geldialdia egin eta herritik irtengo dira berriro. Bergaratik Zumarragara doazen autobusak, aldiz, Sagastiko sarbidetik sartuko dira eta, biribilgunea aprobetxatuta, beherantz joango dira. Eskola ondotik Buztinzuritik gora egin eta Antiguako bidegurutzetik irtengo dira ondoren.


Arkotxako udal-txokoko afarien txanda kenduko du Udalak, erabiltzaileen arau hausteengatik | Geuria\nOtsailaren 1etik aurrera, honakoa izango da ordutegia: bazkariko txanda: 12:00etatik 18:00etara; askariko txanda: 18:00etatik 21:00etara, astelehenetik igandera.\nArkotxako txokoa / Zaratamoko Udala\nUdalak kudeatzen duen Arkotxako txokoko afarien txanda kenduko du Zaratamoko Udalak otsailaren 1etik aurrera. Udaleko ordezkariek azaldu dutenez, erabiltzaileek txokoko ordutegia “behin eta berriz ez betetzearen” eta gaueko orduetako “hezigabeko jokabideen” ondorioz hartutako erabakia izan da. Arduradunen esanetan, “txoko horren erabilera eta auzokideek atsedenerako duten eskubidea bateraezina suertatu dira”.\nTxokoaren inguruan bizi diren inguruko auzotarrek behin eta berriz helarazi dizkiote euren kexak udalari, eta hortaz, Zaratamoko udalari “ez zaio beste erremediorik geratu”. Otsailaren 1etik aurrera, Arkotxako Txokoko afarien txanda kenduko du Udalak eta egun horretatik aurrera honako hau izango da ordutegia: bazkariko txanda: 12:00etatik 18:00etara; askariko txanda: 18:00etatik 21:00etara, astelehenetik igandera.\nHiru auzo nagusietako txokoak, eraberrituta\nArkotxako txokoaren inguruan Udalak hartutako erabakia hiru txokoen eraberritzearekin baterra etorri da. Hiru txoko publiko ditu Zaratamok bere hiru auzo nagusietan. Elexaldekoa eta Arkotxakoa Udalak kudeatzen ditu zuzenean eta Moiordinekoa auzokideen esku dago. Orain arte Moiordinekoa zen sukalde industriala zeukan bakarra, Elexalden eta Arkotxan gailu domestikoak baitzituzten. Udalak 4.000 euro bideratu ditu bi toki horietan ere sukalde industrialak jartzeko: “Besteak beste, tresna industrialekin askoz ere errazago eta azkarrago garbitu ahal izango dira sukaldeko tresnak, bi-hiru minututan”, dio alkateak. Gailu berriak erosteaz aparte hiru txokoetako hormak margotu ditu Udalak. “Lau urterik behin mantentze lanak egiten ditugu azpiegiturak egoera onean daudela konprobatu eta konpondu beharrekoak konpontzeko”, azaldu du Ajuriak.\nTxokoak Zaratamoko bizilagun guztien eskura daude bazkariak, askariak eta afariak egiteko. Elexaldeko txokoak 36 pertsonentzako lekua dauka, Arkotxakoak 26 pertsonentzako eta Moiordinekoak 48rentzako. Erreserba egiteko Udalaren webgunean dagoen eskaera orria bete, eguna eta ordua zehaztu eta heldu baten nortasun agiria jarri behar da. Gehienez hilabete bateko aurrerapenarekin alokatu daitezke txokoak, astelehenetik ostiralera, 08:00etatik 13:00etara. Prezioari dagokionez, 20 euro ordaindu behar dira taldeko bazkari eta afarietarako eta 10 euro askarietarako. Transferentzia bidez ordaindu behar da alokairua, erreserba egin eta 72 ordura gehienez.\nEgunero alokatu daiteke txokoa: “Aste barruan ohikoagoak izaten dira askarietarako erreserbak. Asteburuetan, ordea, bazkari eta afarietarako erreserbak onartzen dira bakarrik”, dio Jon Ajuriak. Izan ere, asteburuetan egiten dira erreserba gehienak. Bazkarirako erreserba egiten dutenek 11:00etatik 19:00etara erabili ahal izango dute txokoa; 19:00etatik 02:00etara afarian. Arkotxakoak ordu bete gutxiago zuen afal orduetarako, “etxebizitza artean dagoelako eta auzokideak ez gogaitzeko”. Hala ere, arau hausteengatik, afarien txanda kentzea erabaki du Udalak.\nSailkatuta: Udal Txokoa\nZaratamoko Udalak Elexaldeko udal-txokoa inauguratuko du ekainaren 13an


Irekia Eusko Jaurlaritza - Gobierno Vasco :: Hezkuntza eta Osasun sailek aktiboki hartuko dute parte EiTB Maratoiaren 20. edizioan\nHezkuntza eta Osasun sailek aktiboki hartuko…\nDSCF0399.JPG Iturria: Irekia\nDSCF0237.JPG Iturria: Irekia\nEiTB_Maratoia__3_.JPG Iturria: Irekia\nEiTB_Maratoia__4_.JPG Iturria: Irekia\nEiTB_Maratoia__6_.JPG Iturria: Irekia\nEiTB_Maratoia__7_.JPG Iturria: Irekia\nEiTB_Maratoia__1_.JPG Iturria: Irekia\nDSCF0262.JPG Iturria: Irekia\nDSCF0298.JPG Iturria: Irekia\nDSCF0304.JPG Iturria: Irekia\nDSCF0317.JPG Iturria: Irekia\nDSCF0352.JPG Iturria: Irekia\nAurten haurren minbizia izango du ardatz, eta bildutako dirua ikerketara bideratuko da.\nOsasun Sailarekin batera, aurten Hezkuntza Sailarekin elkarlanean arituko da EiTB, hezkuntza komunitatean hainbat ekimen sustatzeko.\nEuskal gizarte osora zabalduko den egitasmoa izango da aurrerantzean, eta ekintzak urte osoan burutuko dira.\nEiTB Maratoia indarberrituta dator aurten. Orain arte abenduan egiten zen sentsibilizazio eta elkartasun kanpaina. Alabaina, hemendik aurrera, egitasmoa urte osora zabalduko da eta ekintza gehiago antolatuko dira, euskal gizarte osoaren parte-hartzea sustatu asmoz. EiTBren helburua enpresa, erakunde eta talde ezberdinen laguntza lortzea izango da, EiTB Maratoia euskal herritar guztien elkartasun maratoia izan dadin.\nHaurren minbizia izango da aurtengo EiTB Maratoiaren ardatza. Datozen hilabeteetan, hainbat ekintza burutuko dira gaitz honen inguruan informazioa zabaldu eta ikerketarako dirua biltzeko. Elkartasun kanpaina abenduaren 10ean bukatuko da, Bilboko Euskalduna jauregian egingo den galarekin.\nEiTB Maratoiaren 20. edizioaren aurkezpena ostegun honetan (irailak 19) egin da Bilbon. Bertan, urte hauetan guztietan egitasmoarekin bat egin duten lagun ordezkaritza zabala batu da. Adela Gonzalez kazetariak aurkeztu duen ekitaldian Maite Iturbe EiTBko zuzendari nagusiak, María Aguirre Ikerketa Berrikuntza Sanitarioko zuzendariak eta Maite Alonso Hezkuntza sailburuordeak hartu dute parte.\n"Aurtengoa 20. elkartasun maratoia izango da. Bi hamarka hauetan gure ekarpen txikiak egin ditugu gaitz ezberdinen aurkako borrokan: minbizia, gaixotasun arraroak, iktusa, autismoa, Alzheimerra…", adierazi du Maite Iturbe EiTBko zuzendari nagusiak. "Alabaina, aurten egitasmoari bultzada eman nahi diogu, gure laguntza indartu, gehiago ikertzeko", gaineratu du Iturbek. Elkartasun proiektu garrantzitsu honi zabalkunde handiagoa eman asmoz, EiTB ekintzak sustatzen ari da gizarte eragile, erakunde eta enpresekin batera.\nAurtengo kausa haurren minbizia izanik, Hezkuntza Sailarekin elkarlanean ari da kontzientziazio kanpainen antolaketan, hezkuntza komunitatean gaixotasun honen inguruko informazioa zabaldu eta elkartasuna sustatzeko. Halaber, EiTBk Osasun Sailaren babes eta laguntza osoa du egitasmoa abian jarri zuenetik. Batutako dirua ikerketara bideratzen du BIOEFek (Berrikuntza + Ikerkuntza + Osasuna Eusko Fundazioak).\nAipatutako erakunde publikoez gain, proiektuarekin bat egin nahi duten gizataldeei deialdia luzatu nahi die EiTBk, eitbmaratoia@eitb.eus helbide elektronikora idatzi dezaten.\nMaite Alonso Hezkuntza sailburuordearen esanetan, "hezkuntza komunitate osoaren nahia da gaixo dagoen ikaslea eroso eta ingurukoek babestuta sentitzea. Horregatik, ikasle, irakasle zein familien konpromisoa izango dugu. Ekimenarekin bat egingo dugu ahalik eta babesik handiena lortzeko ez soilik ikastetxe barruan, baita gizartean ere".\nOsasun saileko Ikerketa eta Berrikuntza Sanitarioko zuzendari María Aguirrek esan duenez, "EiTB Maratoia aukera ezin hobea da euskal gizarteak ikerketarekin duen konpromisoa erakusteko". Gogoratu du, gizartearen elkartasunak bide eman duela ia 5 milioi euro 87 bat ikerketa proietuetara zuzentzea. "Horregatik aurten ere, lehen momentutik egin den bezela, Eusko Jaurlaritzaren Osasun Sailak EiTB Maratoiarekin bat egingo du".\nEiTB Maratoiaren zabalkunderako, bi merchandising elementu sortu dira: buff-a eta telazko poltsa. Biak ala biak ostiral honetan bertan jarriko dira salgai eitb.eus-en dagoen denda birtualean eta Eroski hipermerkatuetan. Kirolariek erabili ohi dituzten buff-ak ezinbesteko bihurtzen dira kimioterapia tratamenduan dauden haurrentzat, burua estaltzeko. "Gaixotasunarekin duen loturagatik, kanpainaren ikur bihurtzea nahi dugu, ez soilik gaitzari aurre egiteko diru iturri modura, baita publikoki atxikimendua adierazteko ere. Hori dela eta, herritar anonimoei eta famatuei buff-arekin egindako argazkia partekatzea eskatuko zaie #eitbmaratoia traolarekin", azaldu du EiTBko zuzendari nagusiak.\nHorrez gain, famatuek emandako opariekin elkartasun enkantea egingo da eta Behobia-Donostia bezalako kirol probekin elkarlana sustatuko da. "Berebat, Euskal Herrian dagoen mendi zaletasunaren harira, mendi taldeei eta norbanakoei eskatuko zaie mendi gainetan EiTB Maratoiko buff-arekin egindako argazkia sare sozialen bidez zabaltzea", gaineratu du Iturbek.\nBestalde, urriaren 12ko EiTB Jaiak ere bat egingo du EiTB Maratoiarekin, egun horretako zenbait jarduerekin lortutako dirua bertara bideratuz. BECen egingo den jaiak publiko guztiarentzako programazio zabala izango du: Hiru3 Jaia, 'Go!azen 6.0' aurrestreinaldia, Oholtzan eta Imagin Gaztea (Rural Zombies + Izaro + Belako).\nEiTB Maratoiaren eguna abenduaren 10a izango da. Ordura arte, beste hainbat ekintza antolatuko dira: ospitaleetan bertan, gaixo dauden haur eta gaztetxoei zuzenduta, baita kalean ere, gure hirietako leku eta eraikin esanguratsuak sinbolikoki besarkatuz. Helburua, azken finean, haurren minbizia ezagutzera ematea eta ikerkuntzarako dirua lortzea izango da.\nHalaber, hilabete hauetan EiTBko hedabideek (ETB, Euskadi Irratia, Radio Euskadi, Radio Vitoria, Gaztea eta eitb.eus) informazio eta sentsibilizazio kanpaina egingo dute, gaixoen, senitartekoen, medikuen eta profesionalen testigantzak bilduz. Azkenik, abenduaren 10ean programazio berezia egongo da, dirua biltzeko dei gunea zabalduko da, eta Euskaldunako gala berezia zuzenean emango da.\nGonbidatu bereziak prentsaurrekoan\nEiTB Maratoiaren aurkezpenera Aspanovas eta La Cuadri del Hospi elkarteetako kideak eta zenbait aurpegi ezagun etorri dira: Aitor Ocio, Mercedes de Miguel, Javier Berroeta, Yolanda Aberasturi, Fernando Canales, Maribel Salas, Eneko Van Horenbeke, Unai Izquierdo, Ainhoa Goikoetxea, Isidro Elezgaray, Ignacio Malaina… Horiekin batera, Alaves, Athletic, Baskonia, Bilbao Basket, Eibar, Osasuna, Orio Arraunketa Elkartea eta Santurtziko Itsasoko Ama Sotera kirol klubetako zuzendaritzako kideak.


[GOI] Amaia antzokian egingo dute, azkenean, desfilea\nmsg.2022-03-30 13:17:51 jinuntziaga-k idatzia\nArrasateko plaza, Bea Lentzeria denda, Resusta-Karrikiri denda\nIbai-artek lehenengoz egingo du moda desfilea bihar, zapatua. Azaro amaieran ziren egitekoak, baina bertan behera utzi behar izan zuten, eguraldi txarragatik. Oraingoan ere eguraldiak ez du lagunduko, eta, beraz, Amaia antzokian egingo dute, 19:00etan.\nDebagoiena/ Arrasate/ Arrasateko plaza, Bea Lentzeria denda, Resusta-Karrikiri denda\n[GOI] Angiozar burujabeago baten aldeko emaitza, %70eko parte hartzearekin\nmsg.2022-03-30 16:49:05 agoiti-k idatzia\nAngiozar, Zapatarikua Etxea\nHerri galdeketa egin zuten atzo Angiozarren, Bergarako Udaletik deszentralizatzeko prozesuarekin jarraitu edo ez eta Zapatarikua etxea angiozartarren eskuetan utzi edo ez jakiteko. Bizilagunen %70ak hartu zuen parte bozketan eta bi galderetan baiezkoak irabazi zuen nabarmen. "Pozik gaude emaitzarekin; badugu bizilagunen babesa bi prozesuekin aurrera jarraitzeko", dio Angiozarko alkate Mila Elortzak.\nDebagoiena/ Bergara/ Angiozar, Zapatarikua Etxea\n[GOI] Hemen Debagoiena 2022-03-30\nmsg.2022-03-30 13:17:32 jinuntziaga-k idatzia\nHemen Debagoiena 2022-03-30\n[GOI] Bego Zubia: "Azpiegitura handiak egiten direnean eragin handia dute, eta kentzen direnean ere bai"\nmsg.2022-03-30 16:48:29 agoiti-k idatzia\nBego Zubia arrasatearrak sorterrian aurkeztu du Urak aske ikus-entzunezkoa. Elhuyarreko kidea da Zubia, eta besteak beste eta batez ere, Artikutzako urtegiaren hustuketa prozesua jasotzen du dokumentalak. Ibaia leheneratzeko penintsulan kendu den urtegirik handiena da. Goizuetako lurretan dago, baina Donostiako Udalaren jabetzakoa da. Berehala sumatu da hustuketaren eragina, eta desagertzeko zorian dagoen muturluze piriniotarra ugaritu egin da bertan.\n[GOI] Oñatiko gimnasioko makinen funtzionamendua eta erabilera\nmsg.2022-03-29 14:41:40 izabala-k idatzia\nFitness gela, Gimnasioa, Kiroldegia, Zubikoa\nBa al dakigu gimnasioetan egoten diren makinak gure ezaugarrietara egokitzen eta horien funtzionamendu egoki bat egiten? Hain justu ere, Oñatiko Zubikoa kiroldegian asteburuan horri buruzko ikastaroa egin dute eta hor landutakoen berri jasoko dugu.\nDebagoiena/ Oñati/ Fitness gela, Gimnasioa, Kiroldegia, Zubikoa\n[GOI] Ion Aranguren: "Ukrainarekin ikusten ari gara Europa gai dela errefuxiatuei harrera egiteko; zergatik ez pertsona afrikarrekin?\nmsg.2022-03-29 14:05:59 agoiti-k idatzia\nZoom konexioa HD saiorako\nUdan beteko dira lau urte Irungo Harrera Sarea sortu zenetik. Behar batetik sortutako elkartasun sarea da; izan ere, asko dira Irungo tren geltokira galduta eta egoera zaurgarrian iristen diren migratzaile afrikarrak. Gaur gaurkoz, 50 bat boluntariok dihardute Irungo Harrera Sarean. Helburua da migratzaileei ahalik eta harrera duinena ematea, haien sufrimendua ikustaraztea eta arduradun politikoei migrazio politikak egokitzeko eskatzea. Hainbat migratzaile hil dira Irungo muga zeharkatzeko ahaleginean; azkena martxoaren 12an Bidasoa ibaian desagertuta. Migratzaile guztiendako korridore seguruak aldarrikatzen dituzte Irungo Harrera Saretik. Ion Aranguren Oñatin izango da egubakoitzean. Hitzaldia egingo du Hotz Oñatik antolatutako jardunaldi berezien barruan.\nDebagoiena/ Oñati/ Zoom konexioa HD saiorako\n[GOI] Nola eragiten digu urtaro eta ordutegi aldaketak?\nmsg.2022-03-29 17:08:58 jinuntziaga-k idatzia\nOñatiko kaleak, Udalaitz mediku zentroa\nAldaketa asko egin ditugu azken aldian eta hauek, produktibitatean, osasunean eta eraginkortasun energetikoan eragiten dute. Hori horrela, herritarrei galdetu diegu gaiaren inguruan, eta baita Garbiñe Agiriano psikologoarekin egon ere. Azken honek, guzti honek nola eragiten digun azaldu du eta baita aldaketara hobeto moldatzen laguntzeko aholku batzuk partekatu ere.\nDebagoiena/ Arrasate, Oñati/ Oñatiko kaleak, Udalaitz mediku zentroa\n[GOI] Hemen Debagoiena 2022-03-29\nmsg.2022-03-29 14:05:27 agoiti-k idatzia\nHemen Debagoiena 2022-03-29\n[GOI] Marisa Trueba: "40-42 urterekin hasi beharko genuke erretiroa planifikatzen"\nmsg.2022-03-28 16:36:03 agoiti-k idatzia\n[GOI] Hemen Debagoiena 2022-03-28\nmsg.2022-03-28 13:35:32 jinuntziaga-k idatzia\nHemen Debagoiena 2022-03-28\n[GOI] ‘Izenen izana’: Domingo Irala kalea\nmsg.2022-03-28 13:37:13 jinuntziaga-k idatzia\nBergarako Domingo Irala kalea\n1929tik Domingo Martinez de Iralak beti izan du tokia bere jaioterria izan zen Bergarako kale-izendegian. Paraguairen aita deitu izan diote askok eta herrialde horretan bertako historiako oinarrizko zutabeetako kontsideratzen duten arren, Miguel Angel Elkoroberezibarrek dio XX. mendearen lehen herenera arte "ahaztuta" egon zela Bergaran.\nDebagoiena/ Bergara/ Bergarako Domingo Irala kalea\n[GOI] Trafiko lege berria indarrean\nmsg.2022-03-25 13:17:29 jinuntziaga-k idatzia\nGidabaimeneko puntu gehiago kenduko dira mugikorra eskuan hartuta gidatzeagatik, segurtasun-uhala ez erabiltzeagatik edo radar-inhibitzaileak eramateagatik, besteak beste. Horiek dira trafiko araudi berriak batzen dituen 50 berritasunetako batzuk. Baina arauak xehetasunez ezagutzeko, Larrañaga autoeskolan eman dituzte azalpenak.\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ DEBAGOIEBNA\n[GOI] Ahuntzen lasterketa jokatuko da domekan Elgetan\nmsg.2022-03-25 13:18:13 jinuntziaga-k idatzia\nDomekan egingo dute lehenengo mendi lasterketa Elgetan.\nDebagoiena/ Elgeta/ Intxorta\n[GOI] Arantzazuko Parketxeko interpretatzio gunea ezagutzen\nmsg.2022-03-24 11:13:19 jinuntziaga-k idatzia\nArantzazuko parketxea, interpretazio gunea\nAizkorri-Aratz parke naturala modu didaktikoan ezagutzeko aukera dago Arantzazun. Natura, kultura eta espiritualtasuna bateratzen dituen lekua da eta parke naturalaren ezaugarriak ezagutu, artzainen munduan paseatu, eta euskal basoen errekreazioan galtzeko aukera dago, besteak beste.\nDebagoiena/ Oñati/ Arantzazuko parketxea, interpretazio gunea\n[GOI] Ikuska Lizarralde: "Eragile bakoitzak gaur jasoko du mezu bat adieraziz non hartu behar duen lekukoa apirilaren 1ean"\nmsg.2022-03-24 16:39:59 agoiti-k idatzia\n[GOI] Hemen Debagoiena 2023-03-24\nmsg.2022-03-24 11:12:45 jinuntziaga-k idatzia\nHemen Debagoiena 2023-03-24\n[GOI] Arantzazu Aterpetxea ezagutzen\nmsg.2022-03-23 13:13:32 jinuntziaga-k idatzia\nArantzazu Aterpetxea, Arantzazuko parketxea\nArantzazuko Parketxean dagoen aterpetxea ezagutu dugu bertako arduradun den Fran Apezetxearen eskutik. Hiru hilabetez itxita egon ostean, martxo hasieran ireki zituen berriz ateak eta bi berrikuntza nagusi izango dira denboraldi honetan: alde batetik, mendi federatu direnentzako prezio bereziak; eta, bestetik, Arrikrutzekin, Oñatiko Turismo bulegoarekin eta parketxearekin batera eskainiko duten eskaintza bateratua.\nDebagoiena/ Oñati/ Arantzazu Aterpetxea, Arantzazuko parketxea\n[GOI] Hemen Debagoiena 2022-03-23\nmsg.2022-03-23 09:56:19 jinuntziaga-k idatzia\nHemen Debagoiena 2022-03-23\n[GOI] Xabier Rezabal argazkilariaren erakusketa, Eltziako tabernan\nmsg.2022-03-23 09:56:58 jinuntziaga-k idatzia\nNormalean argazki erakusketak instalazio zabaletan, aretoetan egiten dira, baina toki goxoagoak eta irisgarriagoak ere aproposak dira argazkilarien lanak ezagutzeko. Esate baterako, tabernak. Kafe bat edo trago bat hartu bitartean paretako argazkiei begira hausnarketa interesgarriak sor baitaitezke. Horixe bera bilatu du Xabier Rezabalek Oñatiko Eltzia eraikineko tabernan.\nDebagoiena/ Oñati/ Eltziako taberna\n[GOI] Leire Uriarte: "Munduan zehar kooperatibismoaren inguruan dagoen jakin-mina ikustea oso interesgarria da"\nmsg.2022-03-23 16:49:05 agoiti-k idatzia\nMondragon Unibertsitateak gonbidatuta Debagoienean dira egunotan nazioartetik iritsitako zazpi ikasle. Kooperatibismoan eta Kudeaketa Sozioenpresarialean unibertsitate masterreko ikasleak dira. Jasotako formakuntza osagarri hamar eguneko egonaldi bat egiten ari dira Euskal Herrian euskal kooperatibismoa gertutik ezagutzeko. Dozena bat euskal kooperatiba bisitatuko dituzte, tartean izan da Goiena. Masterreko koordinatzailea da Leire Uriarte.


Irekia Eusko Jaurlaritza - Gobierno Vasco :: Eusko Jaurlaritzak natura-ondarea kontserbatzeko ezaguera sortzen duten erakunde pribatuentzako oinarri arautzaileak eta diru-laguntzak ezarri ditu. (2015-11-24(e)ko Kontseiluan hartutako erabakiaren laburpena)\nEusko Jaurlaritzak natura-ondarea…\nEusko Jaurlaritzak oniritzia eman dio Ingurumen eta Lurralde Politikako sailburuaren aginduari, zeinaren bidez natura-ondarea kontserbatzeari buruzko ezaguera sortzeko proiektuak egiten dituzten erakunde pribatuen oinarri arautzaileak ezartzen baitira eta diru-laguntzak emateko deialdia egiten baita.\nAna Oregi sailburuak hau adierazi du: Aginduaren helburua da 2016. ekitaldian natura-ondarea kontserbatzeko ikerketa-proiektuak eta -lanak egiten dituzten erakunde pribatuentzako diru-laguntzak emateko oinarriak ezartzea; horretarako, 160 mila euroko aurrekontua dugu.\nErakunde interesdunek www.euskadi.eus webgunearen bidez egin beharko dituzte eskabideak, kontsultak eta prozeduraren izapide guztiak. Balioespen Batzorde batek aztertuko ditu eskaerak. Natura Ingurunearen eta Ingurumen Plangintzaren zuzendariak eta Natura Ingurunearen eta Ingurumen Plangintzaren Zuzendaritzako bi teknikarik osatuko dute Batzorde hori eta haietako batek idazkari-lanak beteko ditu. Horrez gain, proposamenak ebaluatzeko, ingurune naturalaren kontserbazioaren arloan entzute handia duten pertsonen iritzia jaso dezakete.\nOndare naturalaren kontserbazioaren gaineko jakintza sortzeko proiektuak gauzatzen dituzten erakunde pribatuentzako diru-laguntzen deialdia arautu eta zabaldu du Eusko Jaurlaritzak (2014-09-16(e)ko Kontseiluan hartutako erabakiaren laburpena)


Marka nortasun berria estreinatu dugu! - Gura Marketin\nGura Marketin-en, marka bisual bat logotipo bat baino askoz gehiago dela uste dugu eta marka nortasun berria estreinatu dugu. Horrela, Gura Marketin-en filosofiaz eta nortasunaz hitz egiten duten kontzeptuen eta elementu bisualen multzoa berritu nahi izan dugu.\nMarka bisual berria gure aurreko bi marka bisualen (Gura Market_IN eta Neuromarketing.eus) fusiotik sortu da. Ikuste-markaren funtsezko elementua logotipoan integratutako ‘N-M’ -a da, marketin eta neuromarketing kontzeptuak txirikordatzen dituena (‘n’ batean gauzatua, ‘M’ bihurtzen dena).\n‘N-M ‘ikurrak estilo bereko beste letra batzuk (‘T’,’ E ‘,’ N ‘) sortzeko aukera ematen du, gura marketin lerro desberdinak irudikatzeko (turismoa, elikadura eta neuromarketina).\nMarkari dinamismoa ematen dion ikusizko kontrastea sortzeko, markan azken puntua gehitzea aukeratu dugu.\nPaleta kromatikoa ere gure aurreko bi marketatik abiatzen da. Urdina mantentzea erabaki dugu, gure aurreko markarekiko jarraitutasuna mantentzen laguntzen baitueta, aldi berean, segurtasuna eta konfiantzatransmititzen dituen kolorea baita.\nGainera, bi urdinen arteko kontrasteak, berde dardartiarekin konbinatuta, dinamismoa, freskotasuna eta gure markaren balioekiko lotura dakarrela uste dugu. Berde eta urdinarekin Gipuzkoako zeruarekin, itsasoarekin eta mendiekin konektatu nahi izan dugu, baita teknologiarekin ere. Azkenik, grisa ere erabiltzen dugu, sinpletasuna, argitasuna eta profesionaltasuna ematen dituen kolore neutroa baita.\nGustatuko zaizuela espero dugu! Eskerrik asko, Lulumka, Gura Marketin-en marka bisual berria sortzeagatik.


Asko gutxietsi da gizakiak itsasoan eragindako petrolio-isurien kutsadura - Elhuyar Aldizkaria\nHasiera » Albisteak » Asko gutxietsi da gizakiak itsasoan eragindako petrolio-isurien kutsadura\nSuteak kaltetu ondoren petrolio-plataforma batek eragindako petrolio-isuria. Kea txuriz azaltzen da, eta petrolio-mantxak, ilunak (petrolio gordina eta emultsionatua) edo kolore metalikoaz (petrolio findua). Arg. Chuanmin Hu, University of South Florida\nEz da erraza petrolioaren orbanak monitorizatzea eta estimazio fidagarriak egitea. Izan ere, orbanak etengabe eraldatzen dira eta ozeanoaren azalera oso handia da. Geologo txinatarrek, ordea, 450.000tik gora petrolio-orban monitorizatu dituzte satelite-irudien bidez, eta ikusi dute 1,5 milioi kilometro karratu baino gehiago daudela marea beltzaz estalita, Frantziaren azaleraren halako bi. Orban gehienak kostatik 160 km-rako tartean dauden uretan, petrolio-plataformen inguruan eta nabigazio-bideetan azaltzen direla adierazi dute.\nOrbanak geruza mikroskopikoki finak izanik ere, itsas bizidunei eragiten dien estres kimikoa handia dela gogorarazi dute. Science aldizkarian argitaratu dute ikerketa.


Hegoaldeko saihesbide metropoliaren handitzea geldiaraztea eskatzen dugu - Ekologistak Martxan - Euskal Herria\nHegoaldeko saihesbide metropoliaren handitzea geldiaraztea eskatzen dugu\n2019ko abenduaren 4\n2018ko azaroan, “SUPERSUR HANDITZEARI EZ” plataformak errekurtso bat aurkeztu zuen, zeinaren bidez azaltzen baitzen Metropoliaren Hegoaldeko Saihesbideko 9. tartearen (Peñascal-Beteluri) trazaduraren ingurumen eraginaren adierazpena 2017ko irailaren 19an iraungi zela eta ingurumen eraginaren adierazpena luzatzeko eskatu ez zenez, Bizkaiko Foru Aldundiak proiektua geldiarazi eta ingurumen eraginaren adierazpen berria egin beharko luke.\nUrtebete igaro da, eta geldiarazte-errekurtsoaren ebazpen osoak denbora asko behar izan dezake behin betiko ebazteko, Kontuan hartu behar dugu lehen eta, hala badagokio, bigarren instantziako epaiari apelazioak egon daitezkela.\nObrak hasi dira eta amaitu daitezke errekurtsoa ebatzi baino lehen, eta horrek atzera bueltarik ez izatea eragingo luke lurzoruen okupazioan eta erabileren aldaketan, bai eta kalte iraunkorrak ere balio natural handiko eremuetan, batez ere Seberetxe auzoaren inguruan eta Bolintxun. Era berean, inpaktua larria eta itzulezina izango litzateke Europar Batasunaren intereseko floran eta espezie babestuen eta mehatxatuen katalogoetan sartutako fauna-espezieetan.\nEpaitze judizialak arrazoia ematen badigu , errekurtsoa ebazten den aldian Bolintxu inguruan atzeraezinezko eraginik izan ez dadin, Metropoliaren Hegoaldeko saihesbidea zabaltzeko lanak kautelaz geldiaraztea eskatzen diogu Bizkaiko Foru Aldundiari. Obrak geldiarazten ez badira, obra bat egingo litzateke, zeinaren proiektua auzitegietan larriki zalantzan jarri baita\nDagoeneko kasuak izan dira, horien artean Cabo de Gato Parke Naturaleko Algarrobico hotelaren kasu oso ezaguna. Hotel hori 2003an hasi zen eraikitzen, eta 2016an salaketa eta epaiketa asko egin ondoren, hura eraisteko agindua eman zen.\nEra berean, oraintsuago, Valdecañasko konplexuaren kasua: 180 hiribildu eta golf-zelaia ditu, Valdecañasko urtegian 135 hektareako uharte batean eraikia, eremu babestu batean. Konstituzionalak turismo gune hori eraisteko agindu du.\nKasu horiek argudio gehiago ematen dizkigute Metropoliko Hegoaldeko Saihesbidea handitzeko lanak kautelaz geldiaraztea eskatzeko.\nKontaktuak: Juan Pallares (656795105), Ekoetxea 944790119/620099300\nBOLINTXU BIZIRIK / SUPERSUR HANDITZEARI EZ PLATAFORMA\n1.Eranskina: gaur arte izandako inpaktuak:\nTunelarenen azpitik igarotzen ez den proiektuaren azalera 17,5 eta horietatik 15,8 ha galduko ditu lurzoru naturalak.\nSeberetxe eta Venta Alta auzoen artean gaur egun kaltetuta dagoen eremuan ia landaretza guztia kendu da, 14 ha inguru. Azalera horretako lau hektarea landaredi autoktonoko unitateak ziren, eta unitate garrantzitsuenak harizti mistoak eta ibaiertzeko landaredia ziren.\nInpaktu larrienetako bat Astoi amildegiaren (Seberetxe) desagerpena da. Horren ondorioz, errekari lotuta zegoen haltzadi kantauriarra galdu da, eta Batasuneko intereseko habitat gisa hartzen zuen. (910). Sakan hori erabat aldatzen ari da, eta 2m.x 2m-ko kaxoi baten bidez egokituko zaio.\nHalaber, 4,6 ha belardi eta labore kendu dira.\nProiektatutako lur-erauzketa gehienak Seberetxe inguruan eraikitzen ari dira une honetan. Lur-erauzketek 70 m eta 530 m arteko luzera dute, eta, batez beste, 250 m luze dira; altuera, berriz, 4 m eta 28 m artekoa da, eta, batez beste, 14 metro ditu.\nSeberetxe inguruan egiten ari diren lur-erauzketa handien ondorioz, eremu horren morfologia larriki aldatzen ari da, eta aldaketa hori larriagoa izango da tamaina handiko hormak eraikiz gero.\nII eranskina: komunikabideetan agertutako informazioak (deia)\nAzpiegituretako diputatuaren adierazpenetan, Imanol Pedrales jaunak adierazi zuen “obra-lekuan” prestatutako beste puntu berde bat lanetan sortutako uren araztegia zela.\nBolintxu errekara egiten diren isurketen eragina minimizatzeko ur-araztegi bat erabiltzeak zentzua izango luke lehendik dauden ur-bide guztiak eta obrak sortzen dituenak bideratu ahal izango balira.\nHorri dagokionez, bada datu garrantzitsu bat: tunela irekitzean lehergailuen erabilera masiboak egunean sei leherketa izan zituen, 1.400kg dinamitarekin, urtebetez. Begi-bistakoa da detektatu gabeko akuiferoak eta leherketek aldatuko dituztenak ezin direla aldez aurretik bideratu.\nBigarrenik, zonaren euri-jasa handia dela-eta, zaila da araztegira bideratzea ibaiaren ibilgura iritsi arte ibarrean behera joaten den ur-kantitatea. Zailtasun hori areagotu egiten da, obrak hiru urte irauten baitu. Euri-jasa handiak izan diren azken egun hauetan, ikus daiteke ura lohia arrastaka dabilela bideetan, inolako kanalizaziorik gabe.\nHirugarrenik, tunelak ireki ahala sendotzean, ura, zementua eta produktu kimikoen nahasketa bat injektatzen da, lurrera iragazi eta ubidera irits daitezkeenak. Lehenago ere gertatu izan da, adibidez, Autzaganeko tunelaren obran edo AHTaren Gipuzkoako zatian, eurite kontrolaezinen ondorioz hainbat isuri gertatu baitziren.\nHiru faktore horiek batu daitezke, eta Bolintxu ibaira isurtzeko arriskua handitu.\n← Oraindik ere jarraitzen dugu Berta Cáceres, haren familia eta lenka herriarentzako justizia eskatzen. COP 25eko emaitzaren Ekologistak Martxanen balantzea →


Jainkoak atea ixtean leihoa zabaltzen zuen moduan, badirudi postmodernitateak sakelako telefonoa oparitu digula etorkizun baikorra asmatzeko gaitasuna galdu dugunean. Leiho berritik sartzen saiatzen dira aurreko gauza txiki guztiak, betikoak, bizitza; baina bizkorrago, intentsuago eta sekula baino orduz kanpoago. Ertz bikoitzeko labana baita smartphonea: infernuaren ataria edo ihesik ederrenaren gelaurrea.\nCambrilseko apartamentuko balkoian egon zintezke, eguzkia goian, igerileku epela behean, egunkaria aurrean eta mugikorra aldamenean, aparatuko kanpai soinu labur bezain ergel horrek bizitza hankaz gora jarriko dizun mezua iragartzen dizunean. Oporrak ez dira jada garai bateko burbuilak, puxika hauskorrak dira gehienera: berri terrible zorrotzaren mehatxuan gehiegi puztuz gero, arnas sakonerako estuegi derrigorrean. Badirelako mezu apokaliptiko posible bat baino gehiago telefonoak estaldura izatearen zain, mendi-gainetako seinale errepikatzaileen artean katramilatuta: ariketak ez du irudimen gehiegi behar zure burua berriz bulegoan presazko zenbakiaren bila Excel fitxategi artean, etxera bueltan atestatua egiteko prozesuan, edo, txarrenean jarrita, ospitaleko besaulki deserosoan gaubeilan imajinatzeko.\nGarai batean albisterik txarrenak zorterik onena behar zuen telefono hariaren bestaldean Cambrilsen aurkitu zintzan, eta ez zen horren arraroa desgraziak itzulerara arte errespetatzea. Zer esanik ez posta zerbitzuak eskuz idatzitako gutunak soilik banatzen zituenean. Desgraziek errespetua galdu duten garai hauetan, balkoia ez da agian kolpea jasotzeko lekurik aproposena. Mediterraneoko kostaldean pertsonek burua galtzen dute sarriegi eta salto egiten dute deskuiduan balkonging delako psikopatologia medio. «Giri nerabe artaburuak», pentsa zenezake, baina zer zara zu Cambrilsen hogeita hamar urte bete berri dituen kanpotarra baino.\nApartamentura sartu eta komunak eman lekioke norberari balkoningaren aurkako babesik egokiena, bertatik jauzi egiteko leihorik ez du bederen. Fluoreszentea goian, Roca tronua behean eta telefonoaren pantaila parean, patuak itxaron dezake kakaldiaren parentesia mezu larrigarria irakurri aurretik. Sarrera berria iragartzen duen borobil gorridun ikonoa saihestuta, mugikorraren pantailak entretenitu zaitzake, oporretan zaudelako. Horretarako, atzamarrarekin modako bideo-jokoaren ikonoa zanpatzea ez da erabaki txarra. Mugikorreko joko berrian, armak aurkitu eta elkar akabatu behar duzue uharte birtualean aurkitu zareten ehun ezezagunek, irabazle bakarra geratu arte eta gerra-zelaia estutzen doan bitartean. Baliteke, gainera, joko horretan dozenaka orduz babestu izana honezkero, eta pronostiko guztien aurka birtuosoki etsaiei egurra ematea: eraso teilatutik salto eginda, beldur gabe; tiroa kopetara, ziurtasunez; atseden justuak, estrategikoki. Pixelezko zerua goian, uharte birtuala behean eta garaipen dantzarako azken lehiakidea jomugan. Ez legoke gelditu zintuzkeenik, arnasa har zenezake arro eta luze. Pixelezko arnas batek 80ko hamarkadan jaiotako milleniala bete lezakeen modu arraro hori: bi hamarkada lehenago jaiotako gazteen heroina txute digitalaren edo duela lau hamarkada ernatutakoaren Londreserako bereizmen altuko bidaia hippyaren parekoa.\nBaina guztiak, betiko izango bada, iraun egin behar du. Hor nonbait jo lezake hil kanpaiak, soinu labur ergelak. Inprimatuko da jokoaren irudiaren gainean, sakelakoaren pantailan, oraindik irakurri ez duzun mezu terriblearen jarraipena, erronkako azken lehiakideak segidan akaba zaitzan. Eta pentsa zenezake hil kanpaiak ez duela dagoeneko Londresen jotzen, bideo-joko berrian sekula joko ez duen legez; etengabeko kanpaikadak liratekeelako, esajerazio hutsa. Modernitatea horixe delako agian: gauza txikien, betikoen ezabatzea. Pantailaz kanpoko bizitzaren gehiegikeria saihesteko ahalegina.\nBigarren mezuak «… honezkero» esan lezake, horrela irakurri duzu. Eta jarriko da martxan zure irudimena berriro: «ez haut maite» honezkero; «hil da ama» honezkero; «erre zaizu etxea» honezkero. Irakurtzeke duzun lehendabiziko mezuaren balizko permutazio guztiek ozenegi iradokiko lukete oporrak lehertu direla, eta zure bizitzaren pusketa bat berarekin batera, pusketa handiegia beharbada.\nBerriz oroitu zenezake zure heldutasun eskasa eta giria baino ez zarela Tarragonèsean. Ipurdia garbitzeke, lehendabiziko mezua irakurri gabe eta pixelezko xiringa oraindik besaurrean, korrika egin zenezake balkoirantz zuzenduta. Beldur gabe, ziurtasunez, estrategikoki.\nBaina, zorionez, ez da inongo mezurik iritsi, ez zara komunera joan eta ez duzu “Fortnite”-n, joeran dagoen bideo- jokoan, zure bizitzako partida jokatu. Pretentsioz asetako testutxoa irakurtzen amaitu duzu eta irribarre egin ezpainetako ertz bakarra bihurrituta. Eguzkia goian, igerileku epela behean eta egunkaria parean, buelta eman diozu paperezko orriari, hurrena zein leiho zabalduko.\n«Ding!», jo du kanpai soinu ergelak.\nMikel Askatsua Blazquez\nBergara, 1984. Ingeniaria. Ez dut gailu elektronikorik erosi azken bi urtean.


Ahora me rindo y eso es todo | Plazaberri\nAmerikako Estatu Batuetako soldaduak, nazien balen azpian Normandiako hondartzetan lurreratzen zirenean, “Geronimo” oihukatzen zuten beren guda-oihu bezala. Alvaro Enrigue idazle mexikarrak galdetzen dio bere buruari nola den posible estatubatuarren kulturan hain txertatua egotea apatxe honen irudia eta mexikarrenean aldiz ez izatea inongo atxikimendurik, are gehiago Geronimo bezalako apatxe askok bere bizitza Mexiko eta EEBB artean pasatu zutelarik (bi ejerzitoengatik ihesean ia beti) eta gaztelera hizkuntza hitz eginda , ingelera ez bezala.\nEleberri zoragarri honetan idazleak, gisa horretako hausnarketak nahasten ditu, azkeneko apatxe libreen historiaren kontakizunarekin. Liburuaren egitura nahiko berezia da, baina interesa mantentzea lortzen du azkeneko orrira arte. Hasierako partean , hiru narrazio hari jarraitzen ditu. Batetik, Camilaren kontakizuna, apatxeek bahitutako emakumearen gorabeherak deskribatzen dituena, bestetik, Camilaren bila aterako den Zuloaga izeneko soldadu eskarmentudunak zuzendutako espedizio bitxiaren abentura (badirudi Camila eta Zuloaga pertsonaia historikoak direla) eta azkenik, idazleak berak, Geronimo eta azkeneko apatxeen datu historikoak nahasten ditu bere kontakizun pertsonalekin. Azken ikuspuntu honek, eleberriari errealismo kutsu bat gehitzen dio eta apatxe buruzagi ezberdinen pasadizo zirraragarriak ezagutzeko aukera ematen digu ere(Vitorio , Mangas Coloradas , Cochise , Nana zaharra ,...).\nBeraz, badakizue, Geronimo eta azkeneko apatxe libreen historia ezagutzeko aukera paregabea emanen dizue eleberri honek eta liburuari izenburua ematen dion Geronimo-ren esaldiarekin amaituko dugu: “Lehen nahi nuen lekura mugitzen nintzen haizea bezala , orain errenditzen naiz eta hori da dena."


Le Caylar - Wikipedia, entziklopedia askea.\n43° 51′ 48″ N, 3° 19′ 09″ E / 43.8633°N,3.3192°E / 43.8633; 3.3192Koordenatuak: 43° 51′ 48″ N, 3° 19′ 09″ E / 43.8633°N,3.3192°E / 43.8633; 3.3192\nLa Couvertoirade, Le Cros, Les Rives eta Saint-Félix-de-l'Héras\n445 (2017ko urtarrilaren 1a)\n225 (%50.6) 220 (%49.4)\nLe Caylar (frantsesez eta ofizialki: Le Caylar) Okzitaniako udalerri bat da. Administratiboki Frantziako Hérault departamenduan dago, Okzitania eskualdean. 2013an 434 biztanle zituen.\n2007an Le Caylar udalerrian erroldatutako biztanleak 434 ziren. Familiak 176 ziren, horien artean 62 pertsona bakarrekoak ziren (33 bakarrik bizi ziren gizonak eta 29 bakarrik bizi ziren emakumeak), 49 seme-alabarik gabeko familiak ziren, 49 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 291 etxebizitza zeuden, 184 familiaren etxebizitza nagusia ziren, 91 bigarren erresidentzia ziren eta 16 hutsik zeuden. 251 etxeak ziren eta 37 apartamentuak ziren. 184 etxebizitza nagusietatik 101 bere jabearen bizilekua ziren, 67 alokairuan okupaturik zeuden eta 16 doan lagata zeuden; 8 etxek gela bat zuten, 23 etxek bi zituzten, 46 etxek hiru zituzten, 49 etxek lau zituzten eta 58 etxek bost zituzten. 102 etxek euren parking plaza propioa zuten azpian. 91 etxetan ibilgailu bat zegoen eta 62 etxetan bat baino gehiago zituzten.\nLe Caylar udalerriko biztanleria-piramidea 2009an .\n2007an lan egiteko adina zuten pertsonak 290 ziren, horien artean 219 aktiboak ziren eta 71 inaktiboak ziren. 219 pertsona aktiboetatik 197 lanean zeuden (107 gizon eta 90 emakume) eta 22 langabezian zeuden (7 gizon eta 15 emakume). 71 pertsona inaktiboetatik 24 erretiraturik zeuden, 17 ikasten zeuden eta 30 "bestelako inaktibo" gisa sailkaturik zeuden.\n2009an Le Caylar udalerrian 181 unitate fiskal zeuden, 394 pertsonek osaturik. Pertsona bakoitzeko diru-sarrera fiskalaren mediana urteko 14.999 euro zen.\n2007an zeuden 46 komertzioetatik, 1 erauzte enpresa zen, 1 janari enpresa zen, 3 bestelako produktu industrialen fabrikazioko enpresak ziren, 4 eraikuntza enpresak ziren, 10 ibilgailuen saltze eta konpontze enpresak ziren, 3 garraio enpresak ziren, 10 ostalaritza eta jatetxe enpresak ziren, 4 finantziazio enpresak ziren, 1 higiezinen enpresa zen, 3 zerbitzu enpresak ziren, 2 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 12 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 2 ibilgailuen konpontzeko eta nekazaritza tresnetako lantokiak, 1 igeltseroa, 1 zurgina, 1 eraikuntza enpresa, 1 ile apaindegia eta 4 jatetxeak.\n2000. urtean Le Caylar udalerrian 10 nekazaritza-ustiategi zeuden, 656 hektarea erabiltzen.\nSaint-Félix-de-l'Héras (3,5 km)\nLe Cros (3,6 km)\nLes Rives (4,7 km)\nLa Couvertoirade (5,5 km)\nPégairolles-de-l'Escalette (6,9 km)\nSorbs (7,3 km)\nMultimedia: Le Caylar (Hérault)\nBNF: 15256665x (data)\nOrriaren azken aldaketa: 22 otsaila 2021, 13:53.


..........::::: zaldibia.org :::::.......... Zatoz_mosaiko_erraldoira!!\nZatoz mosaiko erraldoira!!\nAzaroaren 8an mosaiko erraldoi bat egin nahi dugu Donostiako Zurriola hondartzan goizeko 11:00etan. Erronka ere jarri diogu geure buruari: 5.000 pertsona batu nahi ditugu! GURE ESKU DAGO!\nMOSAIKO ERRALDOIA... ZERTARAKO?\nMOSAIKO ERRALDOIA... NOLA?\nMosaikoa egiteko bi material erabiliko ditugu: koloretako aterki eta kapak. Eta noski, hirugarren osagaia gu geu izango gara! Herritarrak! Aurrez diseinatutako irudi batzuk denon artean osatuta ahaleginduko gara geure lanari merezitako bultzada ematen. Egunean bertan, beraz, mosaikoa egiten lagunduko diguten teknikoen esanari kasu egitea nahikoa izango da irudi ederrak sortzeko!\nErraza da Mosaiko Erraldoian parte hartzea, baina aurrez izena ematea ezinbestekoa izango da azaroaren 8an dena erraz-erraz egin nahi badugu.\nIzena emateko modurik errazena: herriz herri Gure Esku Dago dinamikako batzordeek salduko dituzten txarteletako bat erostea (5€). Txartel hori erosterakoan zure izena emango duzu Mosaiko Erraldoiean parte hartzeko, eta era berean, txartel horrek balioko dizu azaroaren 8an dagokizun kapa eta aterkia eskuratzeko (material hori zuretzako izango da gero. EZINBESTEKOA IZANGO DA ZURRIOLARA TXARTEL HORI ERAMATEA.\nMAHAIA HERRIKO PLAZAN:\nUrriak 24, ostirala, 19:00 - 21:00etara.\nUrriak 26, igandea, 12:00 - 14:00etara.\nUrriak 31, ostirala, 19:00 - 21:00etara.\nAzaroak 2, igandea, 12:00 - 14:00etara.\nAzaroak 7, ostirala, 19:00 - 21:00etara.\n5 € PARTE HARTZEAREN TRUKE?\nAhal den neurrian, bai. Gure Esku Dago dinamika herritarra izaki, egiten ditugun ekimenak autofinantziatu beharra daukagu eta zentzu horretan, Mosaiko Erraldoia egiteko erabiliko dugun materialaren gastua norberak ordaintzeko ahalegina egin nahi genuke. Ekimen honek, noski, bestelako gastuak ere izango ditu, eta beraz, norberak jarritako 5 €ekin ez dugu ekimen guztia finantzatzea lortuko, baina bai zati bat behintzat.\nEsan gabe doa, inork 5 € horiek ordaindu ezingo balitu, ez dela hori parte hartzeko muga izango.\nEDONORK HARTU DEZAKE PARTE MOSAIKOAN?\nBatzuek uste dutenaren kontra, Mosaikoan parte hartzeak ez digu dantzan egin beharra ekarriko. Hortaz, ez dugu gaitasun berezirik beharko Mosaikoan parte hartzeko.


naiz: agenda - Bilboko Udal Txistulari Bandak ‘Arineketan’ kontzertuarekin emango dio hasiera urte berriari\nBilboko Udal Txistulari Bandak ‘Arineketan’ kontzertuarekin emango dio hasiera urte berriari\n21.01.07 - 21.03.15\nBilboko Udal Txistulari Banda Euskalduna Jauregira bueltan da, Euskal Museoan aritu ostean. Garikoitz Mendizabal, Idoia Kareaga, Gorka Zabaleta, Sabin Bikandi eta Asier Garciak ‘Arineketan’ kontzertuarekin emango diote hasiera urte berriari.\nJagoba Astiazaran txistulariaren eta Iñar Sastre pianistaren elkarlanaren emaitza da ‘Arineketan’. Saioan Bilboko udal txistulari bandaz gain Leire Bellosok, Anne Jauregik eta Jon Arsuagak parte hartuko dute. Hitzordua ostegun honetan da, Euskalduna Jauregiko 0D aretoan.\n‘Arineketan’ proiektuak dantza tradizionala du abiapuntu. Fandangoa, arin-arina, zortzikoa eta beste melodia tradizionalak oinarri hartuta gaur egunera ekarri dituzte, sorkuntza garaikidearekin uztartuz. 2017an 250 urte bete ziren Juan Inazio Iztueta jaio zela eta aitzakia horrekin ‘Gipuzkoako dantza gogoangarrien kondaira edo historia’ (1824) liburuan jaso zituen doinu batzuetatik abiatuta ekin zioten sorkuntzari. «Garbi geneukan ez genuela lan historizista bat egin nahi. Gaur egun Iztuetaren lanak ze zentzu duten ikusi nahi genuen. Doinuekin jolastu, berritu, sortu...», azaldu du Astiazaranek.\nDiskoan jaso dute emaitza. ‘Arineketan dantzan’. Ainara Ortega eta Eñaut Elorrietaren kolaborazioa izan dute grabazioan. «Gu mundu klasikotik gatoz eta hortik ateratzeko aukera eman digute, Ainararekin jazzera jo dugu eta Eñautekin pop-rockera. Uste dut ez dela jendeak espero duen txistu eta piano diskoa», adierazi du.\nDatozen hilabeteotan guztira bost saioa iragarri ditu Bilboko Udal Txistulari Bandak. Hilaren 27an itzuliko dira agertokira Euskalduna Jauregian eskainiko duten musika eta dantza ikuskizunarekin: Esku burdinak, Oinkari dantza taldearen eskutik. Aitor Furundarena arituko da eskusoinua jotzen.\nHurrengo emanaldia, ‘Hegaldiak’, otsailaren 10ean izango da, Bandak bakarrik eskainiko duena. Otsailaren 24an dantzarako musika joko du bandak, lau dantzariz lagunduta. Azken emanaldia martxoaren 15ean izango da. Xabier Saldias kantari, Iñar Sastre pianoan eta Gorka Eskauriaza baxu elektrikoan batuko zaizkie Euskaldunako agertokian.\nTxistu doinuak belarri berrietara iristea. Horixe Bilboko Udal Txistulari Bandaren helburua. Horretarako errepertorio klasikoa oinarri hartuta pieza berriak sortzen dituzte, musika desberdinei eta beste musikari zein dantzariekin kolaborazioei zabalik. Ohiko lanak ahaztu gabe -kale animazioak, dantzak, udal protokoloari lotutako ardurak...- esperimentazioari toki eginez.\n«Txistuak aurpegi asko ditu eta ezagutarazi egin behar dira. Iruditzen zaigu Euskal Herrian denok ezagutzen dugula txistua. Hala da, baina modu mugatuan dela esango nuke. Badago beste musika asko egiteko aukera», nabarmendu zuen Garikoitz Mendizabalek bandaren 10. urteurrenean NAIZ-i eskainitako elkarrizketan. Udal Txistularien Banda zuzentzen du 2004etik zestoar musikariak.\nAurreko txistulari belaunaldien lekukoa hartu eta hainbat egitasmo berri jarri dituzte abian. Euskalduna Jauregian kontzertu denboraldia dute, diskografia ugaldu dute eta kanpora ere dezente atera dira.


Arte[faktua] 131: Kattalin Miner eta bere 'Turista klasea', larunbatean gurean • ZUZEU\nArte[faktua] 131: Kattalin Miner eta bere ‘Turista klasea’, larunbatean gurean\nArte[faktua] 131: Kattalin Miner –\nIkusi Mikusi azoka\nKattalin Miner elkarrizketatuko du Yolanda Mendiolak larunbat honetako ‘Artefaktua’n, eta ‘Turista klasea’ (Susa) idazlearen azken eleberria izango dute hizpide, besteak beste. Parisera lagun presoari bisitan doakion pertsonaiaren ibilbidea kontatu du konfinamenduan zehar idatzitako liburu honetan. Eta, hain zuzen, istorioko kokalekua den Hendaiako geltokian egingo diote elkarrizketa Minerri.\nSaioko atalei dagokienez, Mikel Babiano itzultzaile zumarragarrak Mikhail Jurievitx Lermontov-en ‘Gure garaiko heroia’ liburua gomendatuko digu.\nBestalde, “Letren bidaia” erreportajean Ibon Larrazabal idazlearekin eta Aritz Branton Booktegiko arduradunarekin plataforma digitalen balioaz hitz egingo dugu, azkenaldian idazle berri zein idazlan desberdinak deskubritzeko tresna bikain bihurtu direnak.\nEta amaitzeko, Ikusi Mikusi Azokaren lehen edizioaren aurkezpen bideoa ikusi ahal izango dugu. Urriaren 8tik 9ra Sara herrian egingo da euskarazko haur eta gazte literatura protagonista izango duen ekitaldia. Bertan, 6-12 urte bitarteko haur bakoitzak 15€-ko bonoa izango du nahi duen liburua eskuratzeko. 6 urtetik beherakoek, berriz, ZTK argitaletxearen stand-ean hartu ahal izango dute euren gustuko liburua.\nArte[faktua] 131: Kattalin Miner eta bere ‘Turista klasea’ larunbatean gurean\nArtefaktua, kattalin miner


Bilboko Zinemaldi Fantastikoa FANT azaroaren 7tik 12ra bitartean ospatuko da - Bilbao Gazte\nIkuspegi Fantastikoa atalean beste sei film proiektatuko dira. Atal honetan film laburrak ere presente egongo dira, 11 film labur proiektatuko baitituzte, zortzi estatukoak, bi frantziarrak eta bat kanadarra. Bestetik, FANT Maisuak sailean John Carpenter, Donald Cammell eta Bong Joon Ho zuzendariak izango dira protagonista. Gainera, FANT 26k Alex de la Iglesiaren HBOrako “30 monedas” telesail berriaren estreinaldia hartuko du Bilbon, azaroaren 8an Azkuna Zentroko Auditorioan ikusgai egongo den proiekzioan.\nSaio bakar baterako sarrerek 5 euro balio dute, eta Gólem-Alhóndigako txarteldegi eta webguneetan erosi daitezke. Zinemaldi osorako abonua erosteko aukera ere badago, eta 30 euroko prezioa izango du. Gólem-Alhóndigako 2. aretoan proiektatuko diren saioen sarrera librea izango da, eta ticketak proiekzioa hasi baino 15 minutu lehenago hartuko dira zineman.\n#BilbaoUdazkena2020 programazioko ekitalida da hau, hala, zorrotz jarraituko die osasun-agintariek ezarritako protokoloei. Hemen informazio gehiago.\nCategorized in: Kultura eta Sormena, Parte hartu, Uncategorized @eu\nPrevious Gazteen parte-hartzea eta boluntariotza bultzatzeko programa jarri du martxan Bilboko Udalak\nNext Open House Nazioarteko Jaialdiaren 4. edizioa urriaren 24 eta 25ean ospatuko da


Europako Batasunaren Geroa II Hizkuntza... - Bat Aldizkaria\nHasiera / Aldizkariak / Europako Batasunaren Geroa II Hizkuntza…\n45. zenbakia · 2002 (4)\nEuropako Batasunaren Geroa II Hizkuntza…\nHITZAURRE GISA 45 ZKIA.\nMaria-Jose Azurmendi Laburpena:\nEuropako Batasuna (EB) da zenbaki honetan, aurrekoan bezala, gure gogoetaren iturri. Oraingoan, ordea, Dosierra hizkuntza gutxituen egoerari buruz mintzo da eta Gurean atala, berriz, Euskal Herriko hizkuntza politika eta plangintzari buruz. Aurreko zenbakiak jarritako ildoaren jarraipena eskaintzen du. Zenbaki horretan aipatzen zen bezala, bai EB mailan, baita Euskal Herri mailan ere, hizkuntza gaietan pentsamolde aldaketa garaiak dira eta beharrezkoa da aldaketa horiek nola gauzatzen ari diren aztertzea. Horretarako, iturri desberdinetara jo beharra dago eta guk horietako zenbaiten aukera egin dugu, euskal kasua ulertzeko bereziki adierazgarriak direlakoan.\nEuropako hizkuntzak zenbakitan\nKataluniako Generalitatea, Balearretako gobernu Laburpena:\nOharra: hemen esaten direnak El catal� , llengua d´Europa (Kataluniako Generalitateak eta Balearretako gobernuak argitaratua 2001. urtean) izeneko argitalpeneko 18-23 orrialdetan jasotakoaren itzulpena da eta bertakoak dira, halaber, irudiak. ESTATUEN HIZKUNTZAK, BATASUNAREN HIZKUNTZAK Europako Kontseiluak aho batez onartzen dituenak dira Europako Batasunean hizkuntza ofizialak. Hizkuntza ofizial bat baino gehiago duten estatuen kasuan ofizialtzat hartzen den/diren hizkuntza/k, dagokion estatuaren eskariari erantzunez egiten da, estatu horretako legedia orokorrak agintzen duenaren arabera beti ere.\nEuropako Hizkuntza politikaren oinarri orokorrak\nMiquel Strubell Laburpena:\nOharra: Lan hau lan orokorrago baten hirugarren atala besterik ez da. Iturria, honako lan hau da: THE EUROPEAN UNION AND LESSER-USED LANGUAGES. CIEMEN-ek Europako Parlamentuarentzat egin zuen eta bertan izen handiko Europako hainbat adituk hartu zuen parte. Lanaren koordinatzailea, berriz, Miquel Strubell jauna izan zen, Universitat Obertako Humanitate saileko zuzendaria. Txosten osoa ezagutu nahi izanez gero, aldizkariaren erredakzioan eska dezakezu. ELKARTEAK BERE BURUA ANTOLATZEKO DUEN BOTEREA. Oro har, Batasuneko jardueran hizkuntza ofizial guztiak estatus bera dute. Aldi berean hamaika hizkuntza horiek lan hizkuntza dira eta Aldizkari Ofiziala horietako guztietan argitaratzen da. Berdintasun formal hau eleaniztasun integralaren printzipiotzat jo izan da. Dena den, Batasuneko zenbait erakundetan, eguneroko lanetan darabilten hizkuntza kopurua mugatu egin dute.\nHizkuntz Aniztasunerako Neurriak\nHizkuntza gutxituen aldeko Europako bulegoa Laburpena:\nEuropar Batasunean gutxienez 40 milioi biztanlek erabiltzen dute eskualde mailako edo eremu urriko hizkuntzaren bat. Eta badira, gutxienez, eremu urriko 60 europar hizkuntz komunitate. Tartean hizkuntza batzuk desagertzeko arriskuan izanik, hizkuntza hauek errespetatzeak, babesteak eta bultzatzeak izugarri laguntzen dio Europako ohitura eta aberastasun kulturalaren garapenari. Hurrengo Gobernuarteko Konferentziaren bidea erraztearren, Europar Batasunaren Etorkizunari buruzko Batzarrari eginkizun bat eman zaio: Batasunaren etorkizuneko garapenarentzat sortzen ari diren gai nagusiei buruzko hausnarketa egitea, eta ahal izanez gero, baita EBko dokumentu konstituzional bat lortzea ere.\nHizkuntza alorreko proposamenak Europaren etorkizunarentzat\nEuropa Diversa taldea Laburpena:\nJaume Bofill Fundazioa, Kataluniako Universitat Obertako Humanitate eta Filologia fakultatea, Eurocongrés 2000 eta Unescoren Kataluniako Linguapax institutuak, elkar hartuta jardun ziren Europa Diversa izenaren pean. · Ongi etorri esanez Europaren Etorkizunari Buruzko Konbentzioak Europako Batasunaren hizkuntza politikari buruzko ideiak plazaratzeko eskaintzen duen aukerari; · Iristear dagoen Batasunaren hedatzeari ongi etorri esanez; · Batasunaren hizkuntza erregimen orokorra berritzeko konpromisoa hartuta, sortu zuten sei estatuentzat egina izan baitzen; · Munduan zehar hedatzen ari den globalizazioak hizkuntza eta kultura aniztasunari dakarkion mehatxuaz jabeturik; · Hizkuntza eskubideek giza eskubideen atala direlakoan; · Europaren ondare linguistiko eta kulturalaz harro; · Hizkuntza aniztasunaren zenbait alderdiri buruz Kontseiluak, Erregioen Batzordeak eta Parlamentuak berriki hartutako zenbait erabaki gogora ekarriz; · Europako Batasunaren Oinarrizko Eskubideen Kartaren 22. artikuluak hizkuntza aniztasuna babesteaz dioena aintzat hartuz; · HIZGABEren "Ljouwert Declaration on Linguistic Diversity and the Future of the European Union" agiria gogoratuz; · Ondorengo belaunaldientzat gure ondarearen berezko zati hau gordetzeko dugun arduraz jabeturik; Honakoa PROPOSATZEN DIOGU Europaren Etorkizunari Buruzko Konbentzioari, Europako Komunitateko instituzioei eta kide diren estatuetako gobernuei:\nEskualdetako edo Gutxitutako Hizkuntzen Europako Gutunaren garrantzia politikoa\nDònall O´Riagáin Laburpena:\nOharra: Lan honen jatorria honako dokumentu honetan dago: Dónall O'Riagáin: The political importance of the European Charter for Regional or Minority Languages, in: Implementation of the European Charter for Regional or Minority Languages / . Strasbourg: Council of Europe Publishing, 1999, 14 Eskerrak eman behar dizkiot Europako Kontseiluari gaur hemen zuekin izateko aukera eskaintzeagatik; niretzat ohorea izateaz gain atsegina ere bada. Gutunak zortzi urteko sortze prozesua izan zuen eta denbora epe horretan lana eta diplomazia ugari behar izan genituen. Ferdinando Albanese izan zen gehien lagundu zuena, zeina atseginez ikusten dudan gaur hemen gure artean dela. Badakit bera ez dela minduko gutunaren aitapontekoa izan zela esaten badut. Izan ere, hutsik gabeko bere ahalegina, eta erabateko sineskortasunari esker izan ez balitz, gaur ez genuke gutunik izango.\nEuropako eremu urriko hizkuntzak eta bere partaidetza Europako Batasuneko egitasmoetan\nOharra: Lan hau Europa Diversa izeneko adituen biltzarrean aurkeztu zuen egileak. Biltzarra Bartzelonan egin zen maiatzaren 30etik ekainaren 1era. SARRERA OHARRA Hitz batzuk azalpen gisa. Europa Diversa adituen biltzarrerako eztabaida-txosten�» bat prestatzeko gonbidatu nindutenean nire txostena era sintetikoan prestatzea erabaki nuen, eta ez legezko oin oharrez beteriko lan astun�» bat. Ahalik eta aipamen gutxien erabiltzen saiatu naiz, hauek amaiera oharren moduan aurkeztuz oin oharren ordez. Politikak eta egitasmoak identifikatzea eskatu zidaten, eta nik, emandako gai nagusitik nolabait aldenduz, aginduaz baino areago jo, eta nire ustetan bideratu behar diren zenbait arazo identifikatzen saiatu naiz.\nBai Euskarari Akordioaren Plan Estrategikoa: gizartean eragiteko esperientzia\nKoldo Castañeda Laburpena:\nEuskararen Gizarte Erakundeen Kontseilua euskararen egoeraren eta euskalgintzaren jardunaren irakurketa kritiko batetik sortu zen, 1997an. Garai hartan egin zen diagnostikoak kezka bizia erakusten zuen: euskararen normalizazio prozesua nahi baino askoz polikiago zihoan, instituzioen eta alderdien aldetik ez zen behar adinako inplikaziorik ikusten, eta euskalgintza bera ere sakabanatuta zegoen, estrategia bateratu eta eraginkorrik gabe. Egoera horri buelta emateko asmoz bildu ziren euskararen erakundeak Kontseilura. Euskalgintzaren bilguneak hiru lan ildo finkatu zituen hasieratik:\nHizkuntza politika Ipar Euskal Herrian\nEguzki Urteaga Laburpena:\nSARRERA Ipar Euskal Herriko Hizkuntza politika eta, orokorkiago, hizkuntza antolaketa pixkanaka errealitate bilakatzen ari da. Izan ere, azken bost urteetan asko aurreratu da euskararen sustapenean zein aitzinaraztean, hizkuntza biziberritzeko plangintzaren ideia gizarteratu eta instituzionalizatu egin baita. Gaur egun, une garrantzitsu batean gaude zeren Hizkuntza Politikarako Obragintza Publikoak, esan nahi baita Estatuak, Eskualdeak, Departamentuak eta Herriko Etxeek, Hizkuntza Kontseiluari eskatu dio euskara berreskuratzeko Euskara 2015 Plana modu adostuan osa dezan; jakinik plan honek hizkuntza politika definituko duela datozen hamar urteentzat. Honako urraspidea jarraituko da:\nEuskara Biziberritzeko Plan Nagusia, Eusko Jaurlaritzaren hizkuntza-politikaren adierazgarri\nMiren Mateo Laburpena:\nSARRERA Ezer baino lehen eskerrak Bat soziolinguistika aldizkariaren argitaratzailei ale honetan parte hartzera gonbidatzeagatik. Enkargua Euskara Biziberritzeko Plan Nagusiaren gainean jardutea izan zen eta horri helduz, Eusko Jaurlaritzaren Hizkuntza Politikarako Sailburuordetzaren Koordinaziorako zuzendari naizen aldetik, gure gobernuaren hizkuntza-politikarako ildo orokorrak adierazi nahi dizkizuet. Gure autonomia-erkidegoan, berrogei eta hamar urte eskasean gure hizkuntzaren egoera goitik behera aldatu da: erabateko debekutik Euskara Biziberritzeko Plan Nagusia izeneko plan estrategikoa zuzentzaile bat onartzera pasa gara. Euskararen normalizazioaren aldeko egitasmo edo plan sektorialak sistematikoki biltzeko esparrua da, eta bere asmoa, errealista, euskararen erabilera ohiz erabiltzen den esparruetan gehitzea eta gaur egungo erabilera esparruak zabaltzea da. Duela hogei urte baino zertxobait gehiago onartu zen Euskal Herriko Autonomia Estatutuari (1979) esker gertatu da hori; izan ere, gure instituzioak berreskuratu eta 10/1982 Oinarrizko Legea, Euskeraren Erabilpena Arauzkotzekoa, onartu ahal izan genuen.


Nafarroari buruzko zenbait datu eta bitxikeria • ZUZEU\nNor da irudiko pertsonaia? Enrike III.a, Nafarroako eta Frantziako errege izandakoa, Borboidarren leinukoa eta Juan Carlos erregearen urruneko ahaidea. Bai, egungo Espainiako erregearen jatorria nafarra da. Nafarroari buruz gehiago jakin nahi?\nBorboidarren leinua jatorriz nafarra da, 1555etik erreinatzen zuten.\n1519an, Karlos I.goak Nafarroako armarria gehitu zuen bere armarrira. Bere ondorengoek ez zuten hala egin. Jose Bonaparte tronuan eseri arte errege-armarriari ez zitzaion Nafarroako armarria berriro gehitu.\n1868ko Iraultzaren ostean sortu zen Espainiako armarrian Nafarroako armarria ageri da, gaur egunera arte.\nJuan Carlos erregearen tituluetako bat “Nafarroako Erregea” da.\nFelipe printzeak “Vianako printzea” titulua du; hori “Asturiaseko Printzea” tituluaren baliokide nafarra da.\nEstatistika apurtxo bat:\nNafarroako lurraren %64 zuhaitzez estalita dago.\nEspainiako estatuan, Nafarrak dira birjintasuna beranduen galtzen dutenak, 22 urterekin.\nNafarroa da Espainiako armadan sartzeko hautagai gutxien aurkezten dituen erkidegoa. 2005ean armadan sartzeko aurkeztu zirenen %0,15 soilik ziren nafarrak.\nNafarroa da emakumezko mediku gehien dituen Espainiako erkidegoa. Medikuen % 46,67 emakumeak dira.\nNafarroa da prentsa idatzi gehien kontsumitzen duen erkidegoa (14 urte baino gehiago dituztenen %61,5ek).\nNafarroa da biztanleko patente eskaera gehien dituen erkidegoa.\nEspainiako Estatistika Institutuaren arabera, 1981tik Nafarroa da bizi itxaropen altuena duen erkidegoa (2007ko datua).\nNafarroako gizonezkoen heriotza kausa nagusia tumoreak dira; emakumezkoena, aldiz, gaixotasun kardiobaskularrak.\n2000 eta 2005 urteen bitartean Nafarroan bere buruaz beste egin zutenen ia hiru laurdenak gizonezkoak ziren.\n2004an Nafarroak kontsumitu zuen energia elektrikoaren %61 iturri berriztagarrietatik lortu zen.\nBitxikeriak, Datuak, nafarroa\n5 pentsamendu “Nafarroari buruzko zenbait datu eta bitxikeria”-ri buruz\nAmonamantangorri 2012-02-06 17:03\nBeste bat: Francisco Javier María Girón Ezpeleta iruindarrak, Ahumadako dukeak, Guardia Zibila sortu zuen 1844an.\nJurtzixabi 2012-02-07 11:33\nOrain urte dexente ideia malapartatua izan nuen, “Viejo Reyno”ren adoratzaile horietako bati gauza bera esatea bururatu zitzaidan, alegia, batere maite ez dudan Juan Carlos errege dela Leizarragari Testamentu Berria euskaratzeko agindu zion Joana Albretekoa erreginaren ondorengo zuzen-zuzena. Hantxe bertan txikitu ez ninduenean! Izan ere, Espainiako Ondorengotzaren Gerran (1700-1714), Aragoiko Koroak -eta bereziko Kataluniako printzerriak eta Valentziako erresumak- erregegai augsburgotarraren alde egin zutela, Hego Euskal Herriko lurraldeak erregegai borbondarraren alde kokatu ziren: horri esker, historiagile askok azpimarratu zuenez, Felipe V.ak bere hartan utzi ziuen hango foruak eta abarrak bere asmo zentralizatzaileak gorabehera, ze Aragoi, Valentzia, Katalunia eta Balearretakoak gupida gabe ezeustatu zituen. Gerra hartan, gainera, borbondarraren aldekoek haren jatorria propaganda gisa erabili zuten Nafarroan, hau da, Feliperekin batera zilegizko dinastia itzuliko zela, Austriako etxeko errege “atzerritarrak” eta usurpatzaileak ez bezala, bera zelako Enrike III.a “Zangoztarra”ren ondorengo zuzena (hura izan baitzen Nafarroan bertan jaiotako azken erregea, Zangotzako gazteluan, hain zuzen). Mitxelenak nonbait idatzi zuen Iruñako / Nafarroako erresuma izan zela euskaldunek inoiz sorturiko egitura politiko handiena eta iraunkorrena, baina ez dakit ba asko balioko digun gauden XXI. mendean…\nxaxa 2012-02-08 15:29\nbeno, Jurtzixabi, besterik ez bada nondik gatozen jakiteko balioko digu… ta ez da gutxi!\nCaballerito de Arratia 2012-02-10 13:56\nParkatu baina irudikoa ez da Henri III, Henri IV baino. Nafarroako Erregea izan zana eta, gero, Frantziakoa, XVI. mende azkenerantzean.Eta egungo Espainiako Erregearen leinua ez da Nafarra, ezta urrundik bere, Borbon konterrikoa baino, hau da, Frantzia barrukoa.\nAingeru Epaltza 2012-02-11 00:14\nArratiako zalduntxoari: irudikoa Nafarroako Henrike III.a da, hau da, Frantziako Henrike IV.a, bi erresumetako erregea izan baitzen Henrike Borboikoa, eta erresuma bakoitzean numerazio desberdina. Jakina Borboi deitura frantsesa dela, baina Nafarroako Henrike III.aren ondorengoa da Juan Karlos. Beraz, “legitimotasun monarkikoari” kasu egiten hasiz gero, Urdangarinen aitaginarreba behar luke izan Nafarroako errege. Historiak balio behar badu etorkizuna eraikitzeko, bere osoan hartu behar genuke, ez guri komeni zaizkigun historia zatiak.


¿Qué es el Colegio de Agentes de la Propiedad? | Colegio Oficial de Agentes de la propiedad Inmobiliaria de Gipuzkoa\nZertarako aukeratuko dugu api bat?\nElkargokide izatearen abantailak\nGIPUZKOAKO HIGIEZINEN JABETZAKO AGENTEEN ELKARGO OFIZIALA zuzenbide publikoko korporazio bat da eta kideak diren higiezinen jabetzako agenteen taldea biltzen du.\nGizartearekiko konpromiso-posizio horretatik, GIPUZKOAKO COAPIk HIRU HELBURU ditu:\nLehena: bere jardueraren barruan, administrazio publikoari laguntza eta aholkularitza ematea arauak prestatzeko eta etxebizitza-politikak eta hirugarren sektoreko zein industriako politikak aplikatzeko. Horrenbestez, egun, GIPUZKOAko COAPIk zabalik ditu ondorengo jarduera-ildoak:\n- Lankidetza etxebizitza-alokairu libreko merkatuko bitartekaritza-programarekin. Eusko Jaurlaritzaren ASAP.\n- Lankidetza Azalera Eskubideko etxebizitza publikoen lurzoruaren salmentan. Eusko Jaurlaritza.\n- Estatistikak prestatzen laguntzea. Euskal Etxebizitzako Behatokia.\n- Etxebizitza Legea tramitatzeko lankidetza. Eusko Jaurlaritza, Etxebizitza Batzordea.\n- Foru Ogasunarentzako iradokizunak eta lankidetza etxebizitzako zerga-gaietan. Komunikazio-ildo egonkorrak. Gipuzkoako Foru Aldundia.\n- Lankidetza Donostiako Udalarekin hiriaren merkatarien ehundura garatu ahal izateko. Donostia-San Sebastiango Udalaren Sustapena.\n- Iradokizunak Gipuzkoako udalei eta Foru Aldundiari Ondasun Higiezinen gaineko Zergako (IBIko) gainordainei buruz.\n- Iradokizunak Zerbitzu eta Elkargo Profesionalen Lege egitasmorako. Ekonomia Ministerioa.\n- Ekintza profesionaletan kokatuta, Elkargoko Higiezinen Jabetzako Agenteen ekintzen kontrako kexuen leihatila, eta, dagokionean, diziplina- eta zigor-erregimena aplikatzea.\n- Elkargokideen profesionalizazioa eta trebakuntza sustatzea eta agente elkargokideen jarduera egokia zaintzea.\n- COAPIk zainduko du elkargokide guztien lana INDEPENDENTZIA eta GARDENTASUN irizpideei lotzen zaizkiola, ASIMETRIA INFORMATIBOAk higiezinen merkatuan dauzkan ondorio gaiztoak gutxitzen saiatuz eta, hartara, kontsumitzaileen segurtasun handiagoa bermatuz.\nHirugarrena: Elkargokideen interesak defendatzea, nola administrazio-arloan, hala gizarte- zein ekonomia-arloetan. Gizartean, higiezinen jabetzako agenteen irudi profesionala sustatzea. Kontuan hartuz Gipuzkoako Higiezinen Jabetzako Agenteek, Elkargo Ofizialaren inguruan (COAPIn) antolatuta, lurralde historiko osoko merkatuaren prezio, kalitate eta joerei buruzko informazio zabalena daukatela (kalkulatzen da higiezinen merkatuan sortzen den informazioaren % 90 Higiezinen Jabetzako Agente elkargokideetan duela jatorria), COAPIren helburu nagusi bat da informazio hori elkargokideen artean banatzea, betiere elkarrekikotasuna eta isilpeko izatea bermatuz.\nEra berean, Gipuzkoako COAPIk etengabeko lankidetzan dihardu hedabideekin, higiezinen merkatuaren egoera sozioekonomikoari buruzko geure iritzia bultzatzeko, eta kontsumitzaileek benetako informazio independentea eta gardena jaso dezaten.


240. San Viator anaien bizimodu latza | danbolin\n240. San Viator anaien bizimodu latza\nOrain dela 75 urte alde egin zuten San Jose ikastetxetik San Viator ordenako irakasleak, gure herrian irakaskuntzan bost urte besterik egin gabe. Urte gehiagotan egon zirelako edo, askoz ezagunagoak dira zestoarrentzako Maristak eta, zer esanik ez, Salletarrak, baina gaur hona dakartzagun San Viator anai hauek nahiko ezezagunak dira, nahiz eta, frankismoaren hastapeneko urte haietan izanagatik, oso informazio berezia eman diezaguketen orduko irakaskuntzari buruz.\nAurreko batean (131. ‘Hermanotako’ eskola berria. 2019-01-18) esan genuen 1920ko hamarkadan ez zela ohikoena erakunde erlijiosoen esku uztea irakaskuntza eta Gipuzkoan ez zirela garai hartan horrela jokatu zuten herri asko. Zestoan, behinik behin, irakaskuntza erlijiosoa bultza nahi izan zuten, eta ikastetxea eraiki bezain pronto (1929), Maristak ekarri zituzten eskolak ematera. 1941ean, ordea, arazo ekonomikoak medio, alde egiteko erabakia jakinarazi zioten Zestoako Udalari.\nUdan, hainbat gestio egin zituen Zestoako Udalak eta, azkenik, Eskoriatzako San Viator anaiekin ados jarri ziren hiru irakasle Zestoara ekartzeko: Fernando Dañobeitia, Marcelino de la Presa eta Juan Bautista Etxaburu. Azken hau hil ondoren (2001), Jesus Maria Urrutia Goikoetxeak egindako ikerketari zor diot hemen emango dudan informazio guztia, batez ere, Dañobeitiak, eskolako zuzendariak, Probintziako Zuzendariari bidaltzen zizkion gutunak argitaratu izanari. (Euskarazko itzulpena geurea da).\n“Gaur egun berrogei bat [ikasle] dauzkagu baina urriaren 1erako dezente gehiago etorriko dira, hala adierazi digute. Ume gehiago ez etortzearen arrazoia da asko hoteletan enplegatuta daudela botones gisa, jakina da-eta hemen hotel asko dagoela, eta beste batzuk hango dendatan, ile-apaindegietan, merkataritzan eta abar.”\nGutunak nahiko zehatzak eta iradokitzaileak dira, eta haize freskoa dakarte udaleko hizkera zaharkituan idatzita dauden udal agiriekin konparatuta. Hara, esate baterako: “Indar Nazionalek herria askatu zuteneko urtemuga zenez, nobilladak eduki genituen; gu gure eskola ondoko pinudira paseatzera joatearekin konformatu ginen.”\nEgia esan, panorama tamalgarria daukate gure irakasleek: “Hau oraindik muntatzeko dago. Ez daukagu oherik ezta altzaririk ere, Aita maitea, nahiz eta zu hemen hartzeko, arotzarengana, alkateordearengana, behin eta berriz joan naizen presa sartzera, eskolako altzariak egiten has dadin. Beti esaten dit lanpetuta dabilela. Lau ohe besterik ez dauzkagu: hiru irakasleontzat eta bat emakume sukaldariarentzat. Ez daukagu ez armairurik ez apalategirik arropa, liburuak eta abar jartzeko.”\n“Ostiralean iritsi zen Gasteizko neskatxa. Oso estu gaude janari kontuekin, ez daukagu-eta ezer datozen egunetarako eta egunean-egunean bizi behar dugu. Alkateak esaten zuen kontu hura, zera, errazionamendua gordetzen zigula, duela hamabost egunetik ez da ezer egon. Hori zuk jakin dezazun, baina ez iezaiozu ezer esan, ni neu saiatuko naiz-eta ea zerbait ateratzen diodan. Enteratu egin nahi dut ea zein baserritarrek saldu ahal didaten patata pixka bat eta beste gauza batzuk, baina orain arte ez dut ezer lortu. Tira, Jainkoak lagunduko du. Anaiek oso ondo egiten dute lana, gogoz, eta ez zaie falta umore ona.”\n1942-43 ikasturtetik aurrera. Carlos González de Zárate izango da eskolako zuzendaria. Ikasturte hastean, larri dira, ekonomikoki, San Viator anaiak. Baserritarrak ere, ez dira fio, nonbait, babak, arto-irina edo ardi gazta erostera joaten direnean. 1945-46 ikasturtea azkenekoa izango da. Alkatearen eta bikarioaren desio onak izan arren, ikasle kopurua ez da hazten, soldatak urriak dira, elikadura eskasa, erlijiosoen osasuna gainbehera doa… Instalazioak, berriz, asko dute hobetzeko eta ez dirudi hobetuko direnik epe motzean. 1946ko maiatzean, eskola uzteko erabakia jakinarazten dio Udalari San Viator anaien Probintziako Zuzendariak. “El Ayuntamiento acordó darles las más expresivas gracias por los servicios prestados” eta berehala hasten dira beste erlijioso batzuen bila. Ez zen kontu erraza, eta lau urte beharko zituzten (1950) beste batzuk konbentzitzeko, oraingoan Salletarrak.\nHorrela, ahaztuta geratu ziren San Voator anaiak Zestoa aldean, harik eta 1979an, eskola eraiki zeneko 50. urtea, iritsi zen arte. Orduan, orduko udalbatza ez ezik, tartean Gorrotxategi eta Lizaso bertsolariak ere bazirelarik, 400 lagun inguru bildu ziren bazkaltzen bainuetxean. Hantxe, San Viator anaien garaian ikasle izandako Patxi Artetxek eman omen zion Probintzialari plaka bat, oroigarri gisa: “Zestoako herriak, San Jose ikastetxearen urrezko eztai [sic] egunean, heziketa lan ixila [sic] eta miresgarria eskertzen dizue [sic]. Clérigos de San Viator. Zestoa 1979 urtea, abenduak 8”.\nGarik badu abesti bat niri asko gustatzen zaidana. Izaten dira gauzak sortzen direnetik zahar itxura izaten dutenak. Dirudienez, zaharra zen San Jose Ikastetxea San Viator garaian, zaharra zen eskola publikoa zenean –guk ikasi genuen garaian–, zaharra zen Kultur Etxe bihurtu zutenean, zaharra da oraintxe bertan: “Begiratzen zaitut / zuloaren gainetik / zerbait esan nahi dizut / zugan galdu aurretik / zaharra zara Bilbo”, zaharra zara, maite, gure Kultur Etxe.\nPrevious Article Errigorako produktuen dastaketa, Portalen\nNext Article ASTEBURUKO KARTELERA ETA AURREKO ASTEKO EMAITZAK


‘Lurraldea eta Hizkuntza’ jardunaldien bosgarren edizioa egingo dute Donostian | Euskal Herria | Naiz\n2021 URT. 13 - 12:05h\n‘Lurraldea eta Hizkuntza’ jardunaldien bosgarren edizioa egingo dute Donostian\n‘Lurraldea eta Hizkuntza. Arnasguneen garapen jasangarrirantz’ jardunaldia antolatu dute elkarlanean Gipuzkoako Aldundiak, Kontseiluak, UEMAK eta UEUk. Topaketa urtarrilaren 23an egingo da Donostiako San Telmo Museoan eta zuzenean ere jarraitu ahal izango da UEUren Youtubeko kanaletik.\nKepa Sarasola, Garbiñe Mendizabal, Paul Bilbao eta Iraitz Lazkano, jardunaldien aurkezpenean. (Gorka RUBIO/FOKU)\n‘Lurraldea eta Hizkuntza. Arnasguneen garapen jasangarrirantz’ jardunaldien bosgarren edizioa antolatu dute elkarlanean Gipuzkoako Aldundiak, Kontseiluak, UEMAK eta Udako Euskal Unibertsitateak (UEU).\nNazioarteko esperientzien berri izateko, garapen soziekonomiko endogenorako ereduak ezagutzeko, arkitektoen betaurrekoak janzteko eta arnasguneetan oinarritutako hizkuntza politiken ereduan sakontzeko saioa izango da oraingoa. Topaketa urtarrilaren 23an egingo da Donostiako San Telmo Museoan.\nAurkezpenean Garbiñe Mendizabalek, Gipuzkoako Aldundiko Hizkuntza Berdintasuneko foru zuzendariak; Paul Bilbaok, Kontseiluko idazkari nagusiak; Iraitz Lazkanok, UEMAko lehendakariak eta Kepa Sarasola UEUko zuzendariak parte hartu dute.\nGarbiñe Mendizabalek hartu du lehendabizi hitza. Hizkuntza Berdintasuneko foru zuzendariak arnasguneak «babestu ez ezik, hizkuntzaren erabileraren ikuspegitik dituzten ezaugarriak garatzeko eta zabaltzeko beharra» azpimarratu du eta «ahalegin partekatu horretan» Gipuzkoak lurralde gisa duen konpromisoa berretsi du.\nPaul Bilbaok jardunaldi honek orain arte egin duen ibilbidea laburbildu du. «2014ean hasi genuen Lurraldea eta Hizkuntza jardunaldien ibilbidea. Lehen edizio horretan, oinarri batetik eta hipotesi batetik abiatzen ginen. Hipotesia, berriz, hizkuntza normalizazio prozesuan hizkuntza-politika sailetatik aparte egiten diren politikek, eta zehazki lurralde antolaketatik egiten direnek, berebiziko eragina dutela», adierazi du Bilbaok.\nBilbaoren esanetan, ibilbide oparoa egin dute, hizkuntza normalizazio prozesuan arnasguneen zeregina eta garrantzia gero eta gehiagok ematen dutelako ontzat. Kontseiluko idazkari nagusiak aipatu du ‘Lurraldea eta Hizkuntza’ jardunaldien aurreko edizioek erakusten dutela hizkuntza-politika egin egiten dela politika publiko guztietan, eta politika publiko guztiek badutela eraginik euskararen normalizazio prozesuan.\nIraitz Lazkanok, UEMAko lehendakariak, udalerri euskaldunentzat jardunaldi honek bereziki duen garrantzia aipatu du: «Aurreko urteotako jardunaldietan arnasguneen garapen iraunkorrerako oinarriak mahai gainean jarri genituen, baina horiek nola abiarazi zehaztea ere garrantzitsua da, egin beharrekoen bidea ere zabaltzen hasteko, hitz hutsetan gera ez gaitezen. Bestetik, udalerri euskaldunen ezaugarriak kontuan hartuta, horietan garapen sozioekonomikoa modu iraunkorrean nola sustatu zehaztuko dugu, erdigunean bertakoa jarrita».\nAmaitzeko, Kepa Sarasolak, UEUko zuzendariak jardunaldi hauek egiten ari diren ibilbide oparoa eta eragile desberdinen arteko elkarlana azpimarratu du. «UEUren zeregina da gizartean dauden beharrak aztertu eta esparru akademikora ekartzea hausnartu eta balizko irtenbideak emateko helburuarekin, eta Lurraldea eta Hizkuntza jardunaldiak egiteko horren adibide garbia dira, kezka batetik abiatuta erantzunak emateko gai izaten ari garelako», esan du zuzenariak.\nUEUren webgunean matrikula egin eta jardunaldien egitaraua kontsulta daitezke, eta zuzenean ere jarraitu ahal izango da UEUren Youtubeko kanaletik.


VillaSoundBilbao, bakarlari eta talde gazteak sustatu eta publikoari proposamen ugari eskaintzeko musika programa berria! - Bilbao Gazte\nJaialdiak egungo musika estilo guztiak onartuko ditu bere baitan; rocka, popa, metala, trapa, elektronika eta folka, besteak beste. VillaSoundBilbao ez da musika estilo jakin batera mugatzen, asmoa proposamen gazte eta kalitatezkoak aurkitzea baita. Era berean, jaialdiak musikaren panoraman emakumeen presentzia sustatzen lagundu nahi du, horregatik, jaialdiaren fase eta jarduera guztietan egongo dira.\nJaialdiak honako fase hauek izango ditu:\nVSB Fest 2021eko apirila eta maiatza bitartean ospatuko da eta bi momentu izango ditu. Apirilean, epaimahai batek aukeratutako 12 talderen (edo bakarlarien) 4 kontzertuak Bilborock- en ospatuko dira. Taldekideak Euskadi edo Nafarroakoak eta 16 eta 30 urte bitartekoak izan beharko dira. Kontzertu bakoitzean aukeratutako 3 talde/bakarlari eta talde gonbidatu bana arituko dira. Kontzertu horietan parte hartu nahi dutenek webgune honetan eman beharko dute izena urriaren 1etik eta azaroaren 9a bitartean. Urtarrilaren lehen hamabostaldian jakinaraziko dira aukeratuen izenak. Kontzertuak doakoak eta sarrera librekoak izango dira, leku guztiak bete\nTalde horietatik 6k VSB Mentoring prestakuntza-programan hartuko dute parte. Hau 2021eko maiatzetik urrira bitartean ospatuko da. Profesionalek emango dute prestakuntza eta hainbat gai jorratuko dituzte: sare sozialetan edukiak ekoiztea, ekoizpen teknikoa, zuzeneko interpretazioa hobetzea eta optimizatzea, jabetza intelektuala edo eskubideen kudeaketa eta sustapena,kontzertuak, birak eta enpresa sustatzaileekiko harremanak.\nVSB Mentoring fasean parte hartu duten 6 taldeetatik 1ek VSB Tour-ean parte hartuko du, eta honi esker Estatuko hiri batzuetan jotzeko aukeratuko dute. Lau kontzertuko bira izango da eta 2021eko azken hiruhilekoan gauzatuko da. Banden proiekzioa bultzatzea, beste leku batzuetako banda gazteekin sinergiak sortzea eta pertsonen talentua Bilbotik kanpo proiektatzea du helburu azkeneko fase honek.\nMaiatzan, VSB Fest-ek, musika hiriko hainbat guneetara eramango duten 5 kontzertu antolatuko ditu. Musika-panoraman gora egiten ari diren 10 talde aukeratuko dira. Talde horrek programa bat osatuko du, une horretan nabarmentzen ari diren proposamen musikal askotarikoak eta heterogeneoak eta sortzen ari direnak bateratuko dituena.\nVSB Talk azaroan ospatuko da Bilborock-en. Bertan profesionalek musikaren sektorean gazteentzat interesgarriak eta garrantzitsuak diren gaiak jorratuko dituzte, “Musikarenetorkizuna: zuzenekoaren eta sarearen artean” izenburupean. Sarrera doakoa izango da.\nJaialdiaren nondik-norako guztiak VillaSoundBilbao-ren Instagram kontuan zein webgune honetan jarraitu ditzakezue.\nPrevious Abian da “Darabilbo” programa!\nNext Udazkenerako kultura egitarau askotariko eta biribila Bilbon


Free chat Condado. Ausazko arrotz doan txateatu berehala Condado tik.\nFree chat Condado\nOngi etorri Chatroulette CondadoEdozein lekutan, munduko pertsona aleatory bat konektatzeko. Chatroulette Condado dezakezu honako aukeren artean aukeratu:- Guztiak pertsona mota Condado doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nCondado hirien zerrenda:


0-4-0 galdara bertikaleko lurrun tren makina Burdinbideak\nTrainz 2008ko martxoaren 8a\nHemen dugu 0-4-0 motako oso berezia den lurrun lokomotora. Kasu honetan, besteak ez bezala, ikusi nola daukan galdara; bertikalu du lokomotora honek. Oso ohikoak ziren horrelako lurrun lokomotorak iparraldeko estatu batuetan. Best friend lurrun makina izan zen lehena. Eta horrelako moldaketa modan zegoen batez ere Baltimore & Ohio burdinbideetan.\nHemen duzue informazio gehiago lurrun lokomotora honi eta konpainiakoari buruz.\nHemen eta hemen dituzue benetako argazki bat\nDLSean duzue eskura. Egileak; Randall White; whitepass\n0-6-0ST lurrun lokomotorra\nGerok Screen 2. zenbakia